text:
रायपुर। छत्तीसगढ़ के 23 जिला के सबो घर विद्युत के रोशनी ले रोशन हो गेहे। राज्य म चार जिल के 553 गांव मन के 20 हजार 134 घर अइसे हे, जिहां रोसनी उपलब्ध कराय जाना बचे हे। प्रदेश के मुख्यमंत्री भूपेश बघेल अउ केन्द्रीय विद्युत, नवीन एवं नवीकरणीय ऊर्जा राज्य मंत्री आरके सिंह के उपस्थिति म बुधवार के विधानसभा के समिति कक्ष म सौभाग्य योजना के क्रियान्वयन के समीक्षा करे गिस। अउ निर्णय लेय गिस के, छत्तीसगढ़ म अभु तक रोसनी ले वंचित सत-प्रतिसत घर मन ल जल्द ले जल्द रोसन करे जाही।
बइठक म जानकारी दे गिस के, वर्तमान म बीजापुर, सुकमा, दंतेवाड़ा अउ नारायणपुर जिला के नक्सल समस्या ले प्रभावित क्षेत्र अउ दुर्गम प्राकृतिक-भौगोलिक परिस्थिति मन के कारन 20 हजार 134 घर मन म बिजली नइ पहुंचाए जा सकीस हे। एमा ग्रिड के उपलब्धता वाला 266 गांव के 7 हजार 987 घर अउ आफ ग्रिड के 287 गांव के 12 हजार 147 गांव बते हे। बइठक म निरनय लेय गिस के, अइसे घर मन जिहां विद्युत लाईन के माध्यम ले बिजली नइ दे जा सकय, उहां क्रेडा के माध्यम ले सौलर होम लाईट सिस्टम ले बिजली पहुंचाए जाही।
बइठक म सौभाग्य सहज बिजली हर घर योजना अउ दीनदयाल उपाध्याय ग्राम ज्योति योजना के समीक्षा के दउरान जानकारी दे गिस के, छत्तीसगढ़ म सौभाग्य योजना 11 अक्टूबर 2017 ले प्रारंभ करे गे हे। राज्य म अभु तक सबो 27 जिला के सत-प्रतिसत गांव मन ल विद्युतीकृत कर देय गे हे। एमा ले 23 जिला के सत-प्रतिसत घर मन म बिजली पहुंच गे हे। राज्य के बचे चार जिला बीजापुर जिला के 89.2 प्रतिसत, दंतेवाड़ा जिला के 99.2 प्रतिसत, सुकमा के 84.16 प्रतिसत अउ नारायणपुर जिला के 93.08 प्रतिसत घर मन म बिजली पहुंच गे हे।


c: text/html

text:
छत्तीसगढ़ी सिनेमा म घलो अब पराबेट संस्था समूह डहर ले इनाम बांटे के प्रचलन सुरू होगे। बिते बखत पेपर म पढ़े बर मिलीस की छत्तीसगढ़ी सिने एवार्ड दे जाही। कोन कोन ह सम्मान के हकदार होही तेकर चुनई करे बर जुरी बने हे। जुरी म चुरी पहिनईया मन नही बल्कि पढ़े लिखे कलमकार मन हाबे। ये बात के गम पायेव त मन ल संतोश होइस की निर्णय सही-सही होही। काबर की सही निर्णायक के नइ रेहे ले इनाम ल अपने चिन पहिचान के आदमी ल देके परयास घलो रिथे। कभु कभु तो अइसे भी होथे की आयोजक के दबाव म निणर्य हो जथे। अब देखना हे कि ये एवार्ड ह जुरी के झलेरा म धारे धार बोहाथे या आयोजक के झलेरा म।
अब सज्जन आदमी के हैसियत ले काहवं त जुरी अउ आयोजक मन से गलत भी हो जही त उंकर कायच कर लेबो भइ अपन खुषी ले बाटत हे सही आदमी ल देवे चाहे करिया चोर ल देवेय आखिर अपने थइली झर्रा के देवथे। एवार्ड दे के पाछु सोच कुछू भी राहय फेर ओमन सिनेमा वाला कलाकार मनके मेहनत ल चिनहीस इही ल संहरावा। ईहा तो वोतको करइया नइये।
सुरू म षासन ह घलो इनाम बांट के सम्मान करे के बोहनी करे रिहीस। एक पइत लाहर लगा के हकर गे। कलाकार मन दुसरईया बरस फेर ओइसने आयोजन के अगोरा करत रिहीस। काबर ते ऊंकर मन के आगोरा के दिन पुरबे नइ करिस। अगोरत अगोरत जोजन परगे। सरकार करा चिज बस के खंगता नइये फेर काबर ए कोती धियान नइ देवथे तेला उही मन जाने। चलव कोनो होय धियान तो दिस अउ अपने थइली ल अलहोर के इनाम बांटे के परयास करिस।
निर्माता-निर्देषक संग कलाकार के मन म खुसी हमागे कि ओकर मेहनत के परछो दिखही। सुरवाती दौर म जब एको दू ठी फिलिम बनत रिहीस त लोगन मन बने मन करके देखत रिहीन। फिलिम ले आगु गाना के सीडी ह बजार म सुने बर मिल जवत रिहीस। कोनो कोनो निर्माता मन तो गाना के केसिट बेच के आधा पइसा वसूल डरे। अब वइसमन बखत नइ रइगे, फिल्मी गोठबात करइया मन बताथे कि निर्माता मन के लागत ह लेदे के निकलथे त कमई के बात तो दुरिहा हे। जब अतका नुकसान म रहे बाद भी ढर्रा ले फिलीम बनत हाबे त ओ निर्माता मन ह सम्मान के हकदार हे।
वो मन सिरिफ मनोरंजन के जरिया नइ बनावथे बल्कि छत्तीसगढ़ी सिनेमा ल स्थापित करे म अपन योगदान देवथे। दर्षक मन के नजर म छत्तीसगढ़ी फिलीम ल रहना जरूरी हे तभे वो मन ह ये तनि लोरहकही। अभी तक दर्षक म बने रकम ले छत्तीसगढ़ी फिलीम देखे बर टाकीज कोती आवत नइये। तब अइसन म एवार्ड वाले मन निर्माता-निर्देषक अउ कलाकार के हौसला बढ़ाय के काम करत हे। जेन मन सिरतोन म सम्मान के लायक हे उही मन ल मिलही तव तो उंकर मन के परयास बर साधूवाद अउ कहू वो मन अपन अपन मन पसंद ल इनाम धरा दिही तब तो अइसन एवार्ड के कार्यक्रम नइ होतिस तिही बने।
छत्तीसगढ़ी सिनेमा एवार्ड के दिन जेन कलाकर ल अपन कलाकारी म अजम रिहीस तेन मन सम्मान पाय के आस धरे पहुचे रिहीस। कतकोन झन ल तो पक्का जानकारी रिहीस की इनाम म ओकरे नाम लिखाय हे। कतको मन देखेच के नाव लेके गे रिहीस। छत्तीसगढ़ी सिने एवार्ड देना कोनो छोटे मोटे काम नाहे। गजब बारिके ले देखे अऊ परखे बर परथे तब जाके निर्णय निकलथे। अब जेन मनखे ल मंजीरा धरे बर नइ आवे तेहा सर्व श्रेश्ठ संगीत निर्देषक के चुनाव कइसे करही। गीत के भाव, रस, छंद, सुर, ताल अउ मात्रा के गियान नइये तेन मनखे ल सबले अच्छा गीत के चुनाव करे बर किबे त भला कइसे फबही। गीत अउ संगीत ल तो वोकर जानकार मन ही बता सकथे कि कते ह बने हे अउ कते हा गिनहा। अइसे नही कि आंखी मंुद के कोनो भी एक ठन केसिट ल छू देबे अउ उही ल सबले अच्छा गीत संगीत हे किके फैसला सुना देबे।
अच्छा हे त का खातिर अच्छा हे अउ खराब हे त का खातिर खराब लागिस इहू बात के जवाब होना चाही। गाए बजाए के तो थोक बहुत साध सबे ल रिथे। अइसन साधे साध के सतनच्चा ल सुर ताल के पक्का नइ माने जा सके त उंकर निर्णय ल अच्छा कइसे माने जाही। अब अभिनेता अउ अभिनेत्री के विसय म गोठ निकालबो त फेर उही बात सामने आही कि अभिनय के बारिकी ल जानने वाला ही सबले बने ल बता सकथे। अब फाइटमास्टर के चुनाव करे बर कोनो जोक्कड़ ल थोरे रख देबे। रखी देबे त देखइया मन कही देखना संभु के नचकार टुरा ह खैरखा म कभु लउठी भांजे नइये अउ अखरा डाढ़ म ओसताजी करे बर भिड़े हे। केहे के मतलब ओ विधा के जानकार व्यक्ति ह सर्वश्रेश्ट के चुनाव करे त इनाम बर अगवइया ल खुषी होही अउ पिछवईया ल घलो अपन कमजोरी के पता चलही।
दू दरजन एवार्ड ल आधा दरजन जुरी ह निर्णय दे दिस ये हा जुरी मन बर एक उपलब्धी आय। एमा संस्था वाला ल घलो सोहलियत होइस होही काबर की अलग-अलग विधा बर अलग-अलग काहा ले निर्णायक खोजतिस। सभे भार ल उही जुरी मन ल बोहा दे गे रिहीस। चुन चुन के महानुभव मन ल जुरी चुने रिहीस ऊहू जुरी मन चुन चुन इनाम बाटिस। इनाम झोकइया मन अभी तक असमंजस म हे कि कोन फिलीम बर एवार्ड दिये गे हाबे।
कहइया के मुह ल थोरे धरे सकबे। इनाम देवइया ल गुनगान के गुनी मन से फैसला कराना चाही। छत्तीसगढ़ी फिल्म सिनेमा एवार्ड कोनो भी संस्था देवय थोकन अपन अउ थोकन ओकर महत्ता ल धियान राखे। काबर की इनाम ह अइसन हांसी दिल्लगी के चिज नोहे जेला एक बार देके फेर मांग लेबे। बल्कि इनाम से ही ओला सर्व श्रेश्ठ मान लिये जाथे। कोनो अपन खुषी ले इनाम बाटत हाबे त हम काबर हस्तक्षेप करबो फेर जेन ह एक कलाकार के काम के सही अउ बहुत सही के मुल्यांकन करत हाबे त वो मुल्यांकन करइया के मनः fस्थाती के मनन तो करे सकत हन। का वो सस्ंथा ह एवार्ड ल निस्पक्ष रूप ने दिये हे या वो जुरी म मुल्यांकन करे के काबलियत रिहीस। ये सब बात ल हमर संग कहु जम्मो कला के मर्मग्य अउ कलाकार मन मनन करही त हो सकथे अवइया साल के सिने एवार्ड धारे धार बोहाय के बजाय खुद अपन धरा म धार बनाए के परयास करही।
जयंत साहू
ग्राम-डुण्डा, पो. सेजबाहर,
रायपुर छ.ग. (492015)

robotstxt: allowed

filter: keep


text:
खेती-किसानी के तिहार 'अकतीÓ
Gulal Prasad Verma | Publish: Apr, 17 2018 07:34:37 PM (IST) Raipur, Chhattisgarh, India
अतकी परब बिसेस
रायपुर। छत्तीसगढ़ के सांस्करीतिक धरोहर हे 'अकती तिहारÓ ह। अकती यानी 'अक्छय तिरितियाÓ। ऐला 'आखा तीजÓ घलो कहिथें। उदारता ह हमर लोक संस्करीति के अधार आय। ऐ परब ह मालिक-नौकर यानी कमइय्या के संबंध ल मजबूत करथे। मालिक के घर रोजी-मंजूरी के काम धरई अउ छोड़ई इही दिन ले होथे। बरसभर कमइय्या काम करथे अउ अकती म छोड़थे। कमइय्या बर जम्मो नवा बूता अउ नवा बिहान हो जथे। मया के डोर टूट जाथे अउ कमइय्या नवा काम धरे के आस म ठाकुर के दुआर ल छोड़ देथे। कमइय्या अउ ठाकुर के ये बंधना बर न लेखा राहय, न जोखा। कतकोन नौकरमन जुन्ना मालिक घर फेर काम धर लेथें, त कतकोन नौकरमन नवा मालिक खोज लेथें।
किसानी के हक बर अकती के अड़बड़ महत्ता हे। गांव-गंवई म ये दिन ठाकुर देव ल मानथें अउ कोनो गांव गंवतरी नइ जांय। जब तक ठाकुरदेव म दोना नइ चघही तब तक पानी तको नइ भरंय। खेत म धान बगराय जाथे। घर के साफ-सफई करे जाथे। हर गांव म धान के भोग लगाय जाथे अउ भोग लगे धान ल 'अकती बिजहाÓ के रूप म सुरक्छित रखे जाथे। ऐकर बगैर फसल बुआई ल अपसगुन माने जाथे। बोआई के दिन भोग लगे धान ल खेत म छिंच देथें।
हमर संस्करीति म चारठिन स्वयंसिद्ध मुहूरत माने जाथे। चइत सुक्ल परतिपदा, अक्छत तिरितिया, रामनवमीं अउ दीप परब। अक्ती ह बुधवार के दिन परथे अउ रोहिनी नछत्र रहिथे त वोला सबले उत्तम तिथि माने जाथे। ये दिन बिना बिचारे ही 'अकती लगिनÓ मान लेथे।
अकती के महत्तम
- अकती के दिन पानी गिरई ल सुभ मानथें।
- अकती पानी देय ले पीतर तरपन के काम पूरा होथे।
- कमइया के काम धरई ल 'चोंगी-माखुरÓ झोंकई कहिथें।
- सुक्खा माटी के ढेला ल रखके बारि कइसे होही, तेकर सोच-बिचार करथें।
- कोठी के तरी चारठन माठी के ढेला रखथें। वोकर उप्पर पानी भरे करसी रखथें। करसी ले पानी ह माटी के ढेला उप्पर टपकथे। सबो ढेला ल भींग जथे त बने पानी बरसही, अइसे माने जाथे। जउन दिसा के ढेला सूक्खा रहि जथे त वो दिसा म पानी नइ गिरय या कमती गिरथे, अइसे माने जाथे।
- कहिथें के माता अन्नपूरना के जनम ह आज के दिन होइस हे।
- दुरपति ल चीरहरन ले भगवान किरिस्न ह आज के दिन ही बचाय रहिस।
- कुबेर ल आज के दिन ही खजाना मिले रहिस।
- सतजुग अउ त्रेताजुग के सुरुआत आज के दिन होय रहिस।
- भगवान बदरीनारायन के कपाट ल आज के दिन ही खोले जाथे।
- परसुराम के अवतार घलो इही दिन होय रहिस। वोकरे पाय के आज के दिन ल परसुराम जयंती के रूप म मनाय जाथे।
- आज के दिन भगवान बिसनु अउ लछमी के घलो पूजा करे जाथे। ऐकर पूजा करे ले बिसेस लाभ मिलथे।
- एक अउ बात पौरानिक कथा के मुताबिक आज के दिन महाभारत युद्ध के अंत होय रहिस अउ दुवापर जुग के समापन घलो होइस हे।
अब पाइए अपने शहर ( Raipur News in Hindi) सबसे पहले पत्रिका वेबसाइट पर | Hindi News अपने मोबाइल पर पढ़ने के लिए डाउनलोड करें Patrika Hindi News App, Hindi Samachar की ताज़ा खबरें हिदी में अपडेट पाने के लिए लाइक करें Patrika फेसबुक पेज


text:
छत्तीसगढ़ विधानसभा चुनाव 2018 के बाजा छत्तीसगढ़ म बाजे लगे हे। पाछू 15 बछर ले इहां भाजपा के रमनसिंह ल हरा पाना कांग्रेस बर संभव नइ रहे हे। ए पइत भाजपा बर कांग्रेस के संगें संग जोगी कांग्रेस के चुनौती घलव हे। जानकार मन के कहना हे के, राज्य म पाछू पंद्रा बछर ले भाजपा के सरकार तो बने हे फेर चुनाव मन म कांग्रेस अऊ भाजपा ल मिले वोटों के अंतर बहुत जादा नइ हे। राज्य म चलत क्षेत्रीय गुटबाजी, पार्टी के बीच नेता मन के असंतोष अउ जोगी कांग्रेस के दबदबा के संती ए पइत के चुनाव परिणाम पलट घलोक सकत हे।
छ्त्तीसगढ़ के राजनीति के सबले बड़का कूटनीतिज्ञ अजीत जोगी, आदिवासी अऊ दलित मतदाता मन ल लुभाए म लगे हे। पाछू पांच बछर ले अजीत जोगी राज्य म सरलग दौरा करत हे अऊ जनता के बीच जाके मनखे मन के समस्या मन ल सुलझात हें। हम आप ल सुरता देवा देवन के छत्तीसगढ़ के 90 विधानसभा सीट मन म ले 39 सीट आरक्षित हे। एमां 29 अनुसूचित जनजाति वर्ग बर आरक्षित हे। जोगी आदिवासी वर्ग ले आथे अउ वो ह ए सीट मन म अपन अच्छा प्रभाव जमाए हे।
(adsbygoogle = window.adsbygoogle || []).push({});
एती कांग्रेस के पोटा, अपन पार्टी के नेता मन ल सम्हाले म कांपत हे, अड़बड़ झन टिकिट पाए के आसा म बइठें हें। ए पइत छत्तीसगढ़ म जम्मो बड़का फैसला सीधा दिल्ली के आदेस म होवत हे। ए खातिर भीतर-भीतर असंतोष सुलगत हे। जउन मन ल कांग्रेस के टिकिट नइ मिल पाय उमन भीतरघात नहीं त सोझे बगावत करहीं अइसे दिखत हवय। वेब दुनिया के कहंउक कांग्रेस के बड़े नेता भूपेश बघेल, टीएस सिंहदेव अऊ चरणदास महंत, तीनों के नजर मुख्यमंत्री के कुर्सी म हवय। येमन अपन-अपन गुट ल मजबूत करे बर अपन समर्थक मन ल लामबंद करत हें।
एसो अड़बड़ दिन ले उहीच सरकार ल देखत जनता असकटा घलो गए हे। ये खातिर भाजपा बर एंटी इनकंबेंसी सबले बड़े मुद्दा हे। अमित शाह कोति ले करवाए गए सर्वे म अभी हाले के विधायक मन के रिपोट कार्ड खराब हे, ऊंखरेच क्षेत्र म उंखर विरोध सबले जादा हे। कहूं शाह के ‘चेहरा बदलो, चुनाव जीतो’ फार्मूला म प्रदेश भाजपा चलही त अभी हाल के कई विधायक मन के टिकट कट सकत हे। अइसे म ये मन बागी बनके पार्टी बर परेशानी खड़ा कर सकत हें। कुल मिला के भाजपा बर घलव ये बखत के सत्ता भोभला के चना बन सकत हे। इहां के मंत्री मन के बिकटे के कमई के मुद्दा अउ अभीन के अटल जी के अस कलस के बेरा म भाजपा के दू झिन मंत्री मन के कट्ठल हंसई, ठिठोली करत दू घरी के वीडियो भाजपा के मंत्री मन के इजियत ल उतार देहे हे। अकेल्ला रमन सिंह के स्वच्छ छवि कतकाच ल सम्हार पाही।
(adsbygoogle = window.adsbygoogle || []).push({});


text:
गुरु घासीदास छत्तीसगढ़ राज मा संत परम्परा के एक परमुख संत आय। सादा जीवन उच्च विचार के धनवान संत गुरु घासीदास छत्तीसगढ़ राज ला नवा दिसा दिस अउ दसा ला सुधारे बर सरलग बुता करिन अउ अपन सरबस लुटादिन। जीवनी:- बछर 1672 मा हरियाणा राज के नारनौल गाँव मा बीरभान अउ जोगीदास नाव के दु झिन भाई जिनगी चलावत रिहिस। दुनो भाई सतनामी साध मत के साधक रिहिस अउ अपन मत के परचार परसार करत रिहिस।दुनो भाई अब्बड़ स्वाभिमानी रिहिस। सतनामी साध मत के विचारधारा के अनुसार कोनो भी मनखे…पूरा पढ़व ..
Day: December 16, 2018
बाबा गुरु घासीदास के सब्बे मनखे ल एक करे के रहिस हे विचार मनखे मनखे एक समान
हमर बाबा गुरु घासीदास दास के सबले बड़े विचार रहिस हे के सब्बो मनखे एक समान हरे कोनो म भेद भाव ऊंचा नीच के भावना झन रहे तेखरे बर अपन जियत भर ले सब्बो मनखे ल जुरियाये के परयास बाबा गुरुघासीदास ह करिस। बाबा ह सब्बो मनखे के चित्त म मया सत्य अहिंसा अउ शांति ल डारे के परयास हमेशा करिस तेखरे सेती बाबा के प्रतीक चिनहा के रूप म सफेद जैतखाम सब्बो जगह गाडियाये रहिथे। जेन ह सत्य अउ ग्यान के प्रतीक हे कहे जाथे की जेन भी मनखे…पूरा पढ़व ..


text:
ऐ बात तब के आय.जब हमन छुट्टी बिताए बर गांव म जान, हमर कुंती दई अब्बड किस्सा कहनी कहे..संझा ढलत देरी नई की सब्बो लईकामन खटिया ल जोर के बइठ जाए, तहां ले कुतीं दइ के कहनी सुरु हो जाए…एक ठन राजा रहिस..हव कहत रहू त कहनी ल आगू कहहू.. नइ हूकारू भरहू त कहनी ल इहिच मेर खतम समझहू..त सब्बो झिन ह.. ह… हव..अइसे कहत रहन…त ओ राजा ल चम्पी मालिस के सौकिन रहे…आगू गुडी़ म एक झिन बदरू नांव के न उ सियान रहे..अब्बड तान दे ,देके चम्पी करे, त राजा ओखर मेर खभर पठोइस , आन दिन ठाठ बाठ ले सजके नागर पहिरे, चर..चर करत राजा मेर पहूचिस..अउ कहिस..मैं ह आगे हव ग..कतका टेम म चम्पी करे बर हे, ओला बतावव..त राजा कहिस ..ए दे बस आते हंव, तै ह तेल, पानी ल ओ पार के कुरिया म बइठ..चहा पानी घलो पी ले तहां चालू कर देबे…हव जउन आप मन कहव…अइसन कहत बदरु उहां पहूचिस… थोरहे बेरा म राजा घलो आगे…ले रे बदरु आजा चल सुरु कर…हव..महराज… तहा बदरु गाना तान तान के मुड़ी डोलावत, फट फट दनादन मुड़ी ल मारत…मारे तेल ल बोथ दे.अइसन करत करत दू तीन घंटा बीता दिहिस..अब अइसन रोजिना के काम होगे..फेर एक दिन बदरु चप्मी करत मुडी़ म तेल ल चुपरतेच रहिस त सन्न ले होगे, बोक ले राजा कोति देखे…राजा कहिस …का होगे बदरु…बदरू…कुछु न ई महराज….. कहि न रे बदरू ..का होगे झन डरा…बदरु मनेमन म गुमताड करत रहे..ए बात ल बताव की नई, फेर कहिच दे थंव..मममम…का कहव ग..अचंभा लगत हे ग..तोर मुडी़ म सिंग जाम गे ह…अएं…का कहत हस रे..पनिहिच म मारहूं, उटपटांग कहिबे त…गउ की लबारी नो हे ग..तै टमर ले जमनी हाथ कोति…राजा ह अइसे टमरे कस करिस….तहं ले अकबक होगे…अरेरे….राम राम बदरु क इसे होगे रे…..मोर मुड़ी म कइसे सिंग जाम गे रे…..अब कइसे होही रे….बदरु…..काय करंव रे बदरु…अइसन ग़ोहार पारके चिचियाए लगिस…बदरू कहिस…झन न चिचिया लोगन सुनहि त दसो बात कहीं, तेकर ले अच्छा तोर मोर बीच के बात हे ,इहिच मेर रहन दे…जादा बगरहि त बदनामी होही…हहहहह.. बने कहत हस बदरू…फेर किरिया खा कि जे बात ल कोउनो ल नइ कहिबे….हव..नइ कहंव..अतका कहत कहत बदरु अपन घर कोति निकलिस…बदरू के बहुत अनफबित बात ए रहिस कि ओकर मेर कोनो बात ल पचाए के सकती नइ रहिस…फेर रेगत रेंगत पेट ओकर खलबलाए लगिस ए बात ल काकर मेर कहंव….तहा फट ले एति ओति देखिस , कोनो नइ दिखिस त अब्बड जोर करके रुख रइ के तरि म नरियाइस….कि सुनव रे…सुनव रे…राजा के मुडी़ म सिग जामे हे रेरे रेएएएए…अइसनहा किसिम ले तीन पइत ले कहिस…तहं कलेचुप होगे..एति ओति देखिस कोनो सुनिस त नइ हे…तहाँ उहां ले खसक लिहिस…रद्दा भर सोचत रहिस..चल कोनो सुनिस नइ, सुन लेतिस त राजा मोला फांसी म लटका दिहि कि मना करे ले घलो मै ए बात ल बता पारेंव, फेर चल कौनो नइ सुनिस…फेर ओ ह गम ल नइ पाइस कि जउन रुख रई के तरि म ओह ए बात ल कहे रहिस , ओ सब्बो बात ल रुख रई ह सुने रहिस..अब रुख रई काला बतांव ..काला कहंव अइसन सोचत सोचत..ठाढ हरिहर पोठ्ठ रुख ह नीचट सुख्खा गे..अइ रद्दा म औधा गिरगे। एति राजा अपन सइनिक संग सिकार करे बर ओ हि जंगल म पहूंच गे…उहां सुख्खा परे डंगाल ल देखके राजा कहिस ..कतका सुघ्घर रुख.रई ह अइसन कइसे सुख्खा गे…सइनिक मन ल जोगिस..एकर कुछु काहिं बन जाहि..एला जोरके लेग चलव..बढइ ह कुछु काहिं बना दिहि। अब ओ रूख रई ह जइसे- तइसे बढइ मेर पहूचगे…ओह छिल छालके एक ठन चिकारा , अउ घंटी अउ तबला बनाइस…तहा ओला बजाइस…त चिकारा ल बजाइस त ओमा ले अइसे अवाज आइस….ची…ची…चीइइइइइइ…माने राजा के मुडी़ म सिइइइइग….फेर बजाइस त फेर उहि तान बजिस…तहां घंटी ल बजाइस त घंटी कहिस…टिन टिन्न….माने कोन कहिस कोन कहिस…त फेर बढइ अंचभा म पढगे…फेर सोचिस तबला ल घलो देखव काय कहत हे….तहां तबला ल ठोकिस त तड तड तडाक धंबमममम….माने बदरू नउ ह कहिस…माने तीनो झिन मिलके बदरु जउन बात कहे रिहिस ओला रूख रई ह कहिच डारिस…तीनो ल लेके ओ ह राजा मेर गइस अउ कहिस…महराज ए तीनो ठन ल बजाए ले एमा कुछु बात ह सुनाइ परत हे..आपमन एला सुनव…बढ़इ बजाइस….चिकारा …चीइइइइइइ… राजा के मुडी म सिंगगगगगगग..घंटी टिन टिन्न कौन कहिस कौन कहिस…तबला…तड तड धमममममम…माने बदरु नउ ह कहिस…अतका सुनतेच राजा बगियागे…तमतमावत नउ ल पठोइस…नउ डरावत आइस…राजा ओला फासी म लटकवा दिहिस…फेर कुतीं दइ कहिस…सच ल कतको लुका डालव.फेर ओह एक दिन बाहिर आइच जाथे… एति सब्बो झन के नाक बाजे लगगे… दार भात चुरगे,कुतीं दइ के कहनी पूरगे……
डा.गीता शर्मा


text:
जान चिन्हार
सिंघाय कहारः- किसान
माधोः- सिंघाय कहार का बेटा
जसोदा:- सिंघाय कहार की घरवाली
कालू कमार:- एक लोहार
कमला:- कालू कमार की घरवाली
गंॅजेड़ियाः- बूढ़ा रेलवे मिस्त्री
धतुरियाः- जवान रेलवे मिस्त्री
कोटवारः- हांॅका लगोइया
हरखूः- गांॅव का किसान
मनखे 1,2,3,4,5,ः- सभी किसान
गांॅजा, बिड़ी, सिगरेट और शराब पीना स्वास्थ्य बर हानिहारक हावय।
दिरिस्यः 1
ठौर:- सिंघाय के घर
अनमना मन ले सिंघाय आथे, कौंआ बोलथे- कांव कांव
सिंघायः- असुभ, असगुन बोली कौंआ के, टेड़गा फाल, टेड़गा भाग।
माधोः- ददा आगिस, ददा आगिस, सबले पहिली मोर ददा आगिस, मोर बर नानकुन रांॅपा बनवाय ददा, देखों काहांॅ हावय मोर रांॅपा।
सिंघाय अंगना के बरत चुल्हा मा फाल ला फेंक देथे, हा हा करत जसोदा आथे।
जसोदा:- तोर मति मारा गिस हे का? का होगिस हे तोला?ऐन सिरीपंचमी के दिन फाल ला कोन्हों चुल्हा मा फेंकथे?
सिंघाय:- ठीक करेे हों। फालेच ला नीही, आभी नागर ला घलो चूंॅद के।
जसोदाः- चुपे रहा, अलच्छन कुलच्छन बात ला जुबान मा झन लावा। का होइस हे, बोलत काबर नी आ?
सिंघाय:- इसने खेती बारी के।
माधो रोवत हवय, माधो बबुआ, एती आ, रो झन।
जसोदाः- बबुआ ला चुप परात हावस अउ खुदे कलपत हावस,बोलत काबर नीअस, माधो के बापू, बोलत काबर नीअस।
सिंघायः- आप हामन खेती नी करन, माधो के दई,मैंहर तय करे हावौं, आज कालू कमार हर दस झिन के आघू मा मोला बेपानी कर दिस, फाल टेड़गा कर दिस।
जसोदाः- फाल टेड़गा कर दिस?
सिंघायः- दस डेढ़े पंदरा मन धान मैंहर नी दे हवौं, तेकर सेती, अउ दिहां काहांॅ ले पंदरा मन धान, बाप रे।
जसोदा बांॅस के पोंगी से फाल ला निकालत हे।
जसोदाः- खैन धान के बात नी होइस, असल कारन मैंहर जानत हवौं, ओ दिन कालू के घरवाली कमला हर हामर खेत ले एक बोझा कुसियार चूंॅद के ले जात रिहिस, मोर ले गरमा गरम बतकही हो गिस, लइका बर, एक डांॅग नीही चार डाॅंग कुसियार ले जाथिस, कोनहों बात नी रिहिस? फेर बोझाभर कुसियार, बिना पूछे चूंॅद के, ता फेर का कहा जाय, कड़कके कुसियार फेंक दिस, ओई दिन मैंहर समझे रेहें ओ पतलजीभी ला।
सिंघाय:- कब ? कोन दिन?
जसोदा:- इ पांॅच सात दिन होइस हावय।
सिंघायः- तैंहर मोला केहे काबर नीही? अउ कुसियार ला का करे? काहांॅ दे आय?
जसोदा हुक्का बर चिलम बनाय बर लागिस।
जसोदाः- चिलम मा माखुर डारत, — केहे के का बात रिहिस, मइलोग मन मा इसने झगरा होवत रइथे, कुसियार ला मैंहर हाट मा बेंच दें।
सिंघायः- सिरीपंचमी के पहिली काबर झगरा करे बेकार, आप इ टेड़गा फाल ले सिरीपंचमी के नांगर कइसे ठाढ़ करबो।
जसोदाः- जान बूझके झगरा मोल लेय बर आय रिहिस, कालू के घरवाली, ओकर पेट मा बड़ पहिली ले बदमासी पलत रिहिस, आप समझे असल कारन।
सिंघायः- असल कारन, मईलोग मनला सबो कारन मालूम हो जाथे सबा ले पहिली, माधो बबुआ!
जसोदाः- आप ता गलती हो गिस।
सिंघायः- उदास झन हो माधो के दाई।
जसोदाः- उदास नी होवत हों सोचत हावौं, रूकजा।
सिंघाय:- आज सिरीपंचमी के दिन कोन खाही, परेवा काबर निकालत हस माधो के दाई।
जसोदाः- सबर करा, भगवान हर चाही ता, खिचड़ी के पानी उतार दों या फेर तैंहर रांॅधबे।
सिंघाय:- तैंहर जात काहांॅ हस?
जसोदा आधा सेर गोरस, सेर भर अरवा चउर, मंूंॅग के दार धरिस।
सिंघाय:- काहांॅ जात हावस, हाट मा, कहत हवौं, दुनिया के कोन्हों नही छुअय तोर टेड़गा फाल।
जसोदाः- माधो के ददा, तैंहर बइला मनला धो, मैं आभी आत हवौं, पाव कोस भ्ंिांया जात जात जतका बेरा लागिही।
जसोदा चल देथे
सिंघाय:- काहांॅ गिस, भगवान जाने!
माधोः- दई मोर बर रांपा लेबर गिस हावय।
दिरिस्य:2
ठौर:- लुहार सार
कालू कमार फाल बनात हावय, चार पांॅच मइनसे अउ बइठे हवे, एकठन फाल ला जानबूझ के टेड़गा करदिस।
सिंघायः- अच्छा, तैंहर मोर फाल ला टेड़गा कर दे, कालू
कालू कमारः- ता का करथें? ता का करथें? एक नीही दू नीही, पूरा पांॅच साल के खैन बांॅचे हावय, न अगहनी फसल मा ऐ चुटकी धान अउ न रबी फसल मा एक मुट्ठी चना, खैन खातिर कछेरी मा नालिस करे बर तो नी जांॅव, का करथे?
सिंघाय:- ऐन सिरीपंचमी के दिन।
कालू कमार:- ऐन केन बतकही पंचइती बुलाके करबे, सिंघाय, बइठे हवे इहांॅ जुआर भर ले किसान, छोटे बड़े। इमन मेर बिचार कराव।
फाल ला टोकरी मा धर के चल देथे।
सबोझन:- मियाद के घलो एक ठन हद होवत हवय।
दिरिस्य: 3
ठौर:- रेलवे पुल के तीर
जसोदा ले कहानी सुन के गंजेड़िया कइथे।
गंजेड़ियाः- सिरीपंचमी के सगुन लेके आय हस, माधो के दाई।
धतुरियाः- एमा सोचे बिचारे के का बात हवय, मास्टर, पीट देवा फाल।
गंजेड़ियाः- पाछू कोन्हों झंझट करिही गांववाला मन ता।
धतुरिया:- तहूंॅ घलो किसे गोठियाथा मास्टर! रेलवही के हद मा कोन झंझट करे आही, तेमा देहात के मनखे।
गंजेड़ियाः- जसोदा ला देख के मनेमन सोचत हवय- दुपहरिया फूल! बढ़िया बात! बइठ, बइठ आराम ले बइठ।
जसोदाः- जरा जल्दी मिस्त्री जी, सगुन के बेरा मा आप देर नीए।
गंजेड़ियाः- काहांॅ हे टेड़गा फाल?
जसोदा टेड़गा फाल ला देथे, गंजेड़िया ओला आगि मा डारथे, लाली होय के पाछू हेरथे,
धतुरियाः- सौ चोट लुहार के ता एक चोट सरकार के।
लाली टेड़गा फाल ला हेरके निहाई मा राखथे, ठनांग ठनांग ठनांग
जसोदा के मुड़ी के ओनढा घरि घरि सरक जाथे, फाल के पाछू भोथरी रांपा हेरथे।
धतुरियाः- ओनढा मा लुकाके अउ का का राखे हावय, न जाने अउ का का।
जसोदाः- लजात- बस इच रांपा हवय, अउ एकठन नानकन रांपा बना देथा ता, हंॅसिया ला मैंहर सिल मा टें लिंहा।
गंजेड़ियाः- बना दे धतुरिया, बना दे जो जो कहत हे सबो बना दे, रांपा के बेंट हामर मेर नी बनही।
धतुरियाः- अहू हर हो जाही, बड़खा बाकस मा कतकाकन जुन्ना बेंट हावय, धरा दिंहा।
गंजेड़ियाः- गांजा के दम लगात- धरा दे, धरा दे, तैंहर छांॅय मा बइठ गोरसवाली, बना दिही सबो ला, बना दे रे धतुरिया।
सबो बनाय के पाछू जसोदा कइथे।
जसोदाः- काल ले सिरीपंचमी के परसाद दिहां, केला अधपक्का हावय घर मा, गरीब हावन हामन।
गंजेड़िया:- कोन अमीर हे कोन गरीब हे, तोर गोसैंया भला गरीब हे, बस दस दिन हामन इहांॅ रबो, चाय बर पाव भर गोरस लागथे, परदेसी हन।
जसोदाः- पाव भर काबर, रोज मैंहर आधा सेर दे दिहांॅ।
धतुरिया बीड़ी छपचात, जसोदा के आघू मा एकठन बीड़ी फेंक दिस।
ज्सोदा:- मैंहर बीड़ी माखुर नी पीयों भइददा।
जसोदा जात हवय, गंजेड़िया ओला देखत हवय।
दिरिस्य:4
ठौरः- सिंघाय के घर
सिंघाय कंबल ओढ़ के सूतत हावय, पिंवरा धोती पहिर के माधो घुमत हवय।
जसोदाः- बबुआ तोर रांपा।
माधो खुस हो जाथे अउ आपन ददा ला बतात हवय।
माधोः- ददा, जल्दी बइलामला धो, दाई फाल ला सिद्धा करवा लीस हवय,
तोर रांपा मा घलो अंगरेजी बेंट हावय।
सिंघाय:- ऐं! माधो अउ रांपा ला छू के देखथे,- अरे माधो के दाई।
जसोदाः- इसने नींद हे तुंॅहर, अउ इसने का देखत हावस।
सिंघाय हड़बड़ात उठिस, जसोदा अंचरा मा लुकाय टोकरी आघू मा कर दिस।
सिंघाय:- फाल, अरे वाह, इसने धार, अउ ये तोर हंॅसिया, अउ मोर रांॅपा मा अंगरेजी बेट, माधो के दाई, अब आप का कहों, सचमुच तैंहर जादू जानथस।
जसोदाः- रहन दा, घंटा भर मा पांच घ मिजाज बदलथे मरद के, तुरत आंॅखि लालि करके लाठी चलात लाज अउ न दांत निपोरत , दूम हिलात लाज, गांव के मन नागर-बइला धर के निकलत हवय अउ तूंॅ सूतत हावा।
सिंघाय:- तियार होत हों तुरत।
दिरिस्यः 5
ठौर:- भांठा भिंया
कोटवारः- चला– चला– नांगर धरा चला— ए ए ए–हो –ओ ओ ओ —
गांव के जुन्ना रीत हवय, का बारा नांगर जोतोइया बड़खा अउ का एक नांगर जोतोइया छोटे, सबो किसान एक संग नांगर ठाढं करिही।
मनखे1ः- नंगरिहा सबो आगिन, सिंघाय ला छांॅड़के।
मनखे2ः- सिंघाय ला छूटेच समझा।
मनखे3ः- आवत हे, सिंघाय घलो आवत हे।
मनखे4ः- टेड़गा फाल ले सिरीपंचमी करही, टेड़गा फाल ले।
सिंघायः- खांॅध ले नांगर ला उतार के- भगवान के नजर टेड़गी झन होय, फेर फाल ता फाल, सिंघाय के बाल ला घलो टेड़गा नी करे सके कोन्हों।
मनखे1ः- सिरतोच, फाल घलो सिद्धा हावे अउ रांपा के बेंट, बेंट मा पालिस हे, ओकर बेटा के रांपा हर तो अउ फेंसी हवय, लाली बेट, अंगरेजी बेंट।
सिंघाय:- अंगरेजी नीही, जरमनियांॅ, पूजा के पहिली कोन्हों झन छुआ भई, हामन गरीब मनखे काहांॅ ले अंगरेजी बेंट लाबो।
जसोदाः- पूजा करे बर बइठे हावा ता, पूजा करा, अंगरेजी फारसी पीछू छांॅटिहा।
सिंघाय हर पूजा करिस, नांगर जोते के पाछू, जसोदा अठन्नी अउ आमा पान बांधिस, जसोदा अठन्नी साही चमकत हावय, सिरीपंचमी की रात मा होरी गात सिंघाय के ढेंटू में सबो ले जादा रस हवय।
दिरिस्यः6
ठौरः- गांॅव के खोर
मनखे1ः- सगुन सुभ कइसे होइस?
मनखे2ः- माधो के दाई मा नवा चोली बिसाय हवय।
मनखे3ः- माधो के कुरता बाघ छाप कपड़ा के हवय।
मनखे4ः- माधो के दाई चार घंटा ले बइठे रइथे, मिस्त्री मन करा।
मनखे1ः- जेहर बिगड़े सगुन सुभ करिस, ओकर मन राखे बर परे होही।
मनखे2ः- आधा सेर गोरस के दाम तीन घंटा मा मिलथे का? सिंघाय बेखबर हवय।
मनखे3ः- कड़ा पानी के फाल हावे ओकर हर, खूबेच गहियर जोतथे।
मनखे4ः- खेत मा कड़ा होय ले का? घर मा तो माटी के लोंदा होत हवय सिंघाय।
दिरिस्यः 7
ठौरः- लुहारसार
कालू कमारः- आप तो इ गांव मईलोग मन फाल पिटवायबर जात हावय। रेलवे के लुहार के इहांॅ।
मनखे5ः- मइलोग मला झन कहा, एकझन के चलते सबोझन ला बदनाम झन करा, सबो के मईलोग मन हाट बाजार मा सौदा बेचत बिसात हावय, अकारन कोन्हों ला दोख झन देवा, सिंघाय ले कुछू ले दे के निपटारा कर लेवा कालू।
कालू कमार कलेचुप लोहा ला लाली करत हवय।
दिरिस्य:8
ठौरः- खेत के पार
सिंघायः- कुकुर साला! नी देखत हस, मोर खेत मा तोर बइला चरत हवय।
हरखूः- सिंघाय जरा धीरे बोल, जान बूझ के मैंहर, तोर खेत मा नी छांॅड़े हावों, जनावर हे हारा चारा के लालच लगीस होही तरी मा उतर गिस।
सिंघायः- पर तैंहर का करत रेहे रे कुकुर साला।
हरखूः- चुप रह सिंघाय, ये रेलवे के गरमी बड़ देर नही रहय तोर।
रेलवे के गरमी सुन के सिंघाय कठवा साही हो गिस, ओकर बात ओकर दिल मा लग गिस।
दिरिस्य:9
ठौर:- सिंघाय के घर
जसोदाः- सिरीपंचमी के सगुन तो होगिस, एकोदिन मिसतरी मन ले भेंट कर आथे।
आजेच कहत रिहिन मिसतरीमन।
सिंघाय:- आज अबेर मा खैनी तमाखू देबर हवय मिसतरी मला।
जसोदाः- आप अबेर कुबेर के मैंहर तो नी जांव खैनी तमाखू लेके।
सिंघाय:- आज मंॅइच हर जात हवौं, देखंव तोर रेलवे मिसतरी मनला।
हरखू के बात ठीक हवय की तोर, आजेच देखे बर हवय, माधो काहांॅ गिस हे, तैंहर आज उदास काबर हस माधो के दाई, एती सुन तो जरा।
जसोदा मुचमुचाथे।
दिरिस्य:10
ठौरः रेलवे पुल के तीर
सिंघायः- राम राम मिसतरीजी, मैंहर माधो के ददा हावों।
गंजेड़ियाः- राम राम , माधो के ददा।
धतुरियाः- गोरसवाली के घरगोसैंया?
गंजेड़ियाः- ओ ओ, गोरसवाली के घरगोसैंया? टेड़गा फालवाला। बइठा बइठा का नांव हे तोर।
सिंघाय:- मोर नांव सिंघाय कहार हवय।
गंजेड़ियाः- ओ ओ, पर सिंग रहत घलो, ओ ओ, कहार न हो, तोर गांव के कमार के का नांव हे, कालू कमार, ओ ओ, बस एके लइका, पहिला बेटवा, ओ ओ, भैंसिन तोर दुधारी हावय, दू सेर दूध देथे, ओ ओ, कुसियार के घलो खेती करथा।
सिंघायः- मनेमन- बड़ रसिया हवय, डोकरा मिसतरी हर, गोरसवाली।
चाहा पिलाथें, सिंघाय पहिली घ चाहा पिअत हे, पहिली पीते पिअत हांेठ हर जर जाथे। दूनों हांसथे।
गंजेड़ियाः- ओ ओ, फूंॅक के पिया, देखत हवौं तोर ले हुसियार तोर गोसानिन हर हावय।
तीनों झन गांजा पीथे।
सिंघायः- हामन सधारन किसान नी होवन, राज कहार अन, हामर पुरखा मन राजा रानी ला ढोंय डोली मा, मैंहर आइ साल ले अखाड़ा के माटी ला मोर देंहे मा पचोय हवौं, भैंसिन के गोरस–।
गंजेड़ियाः- ओ ओ, बड़खा बड़खा अखाड़ा के पहलवान घलो मईलोगन के फेर मा परके, एक साल मा चित पर जाथे, समझे, मईलोग का हवय लोहा ला गला देथे।
धतुरियाः- भैंसिन के गोरस अउ अखाड़ा के माटी के मुंॅहूजबानी बयान खूब सुनेन, दू हथोड़ा चलाहा ता जानबो।
सिंघाय मुड़ी मा पागा बांध के हथोडा चलाय बर लागिस।
गंजेड़ियाः- ओ ओ, संभाल के ए ए ए।
धतुरिया के हाथ ले संड़सी सहित लोहा छूटके छिटक जाथे, बाल बाल बांचथे सिंघाय के जवनी गोड़।
गंजेड़ियाः- ओ ओ, ऐसी देह वाले का फाल टेड़गा कर देत हवय, गांव के कमार लुहार, का धरिस हवय, गांव मा, सहर मा तोर जइसने मनखे कमा के साल मा मगरमस्त हो जाथे। हामर साहब अबड़ बढ़िया मनखे हावंे, ओकर तोर जइसने बड़ जवान मला नौकरी दिलाय हवय, तैंहर गांव मा आपन हाड़ा बेकार गंवात हावस, तैंहर सोच बिचार के देख, घर बाहिर मिलाकर राय बात करे।
सिंघायः- कइसने राय बात, गांव छांॅड़े के, माधो के दाई ले, सहर जाय के बात घर मा सुनाके घर मा झगरा कोन मोल लेय, एक तो मोर गोसानिन, सहर अउ सहरवाला मन ले चिढ़े रइथे। दूसर हामन ठहरेन गांव गंवई के मनखे, खेत कोठार मा बेकार परे रइबो ता कोन्हों बात नीए, सहर मा तो–।
धतुरियाः- तोर गोसानिन तो कहत रिहिस, गांव ले बाहिर नी जाय मोर गोसैंया।
सिंघायः- सहर के आदमी के का परतीत, हांॅस हांॅस के बात करिही, करेजा भीतर हाथ धरिही, गांव के बहू बेटी का जाने?
गंजेड़ियाः- ओ ओ गोरसवाली।
सिंघायः- गोरसवाली झन कहा, बड़ खीख लागथे सुने मा।
सिंघाय घर लहुंॅटत राम राम कहे बर भूला गिस।
धतुरियाः- काल ले जल्दी भेज देबे गोरस लेके।
सिंघायः- कल गोरस नी होय।
दिरिस्य: 11
ठौर:- लुहारसाय
कालू कमार काम करत हावय, सिंघाय कहार आथे।
कालू कमार:- मैंहर घलो तोर मेर मिलके बात करे बर चाहत रेंहे। फेर तोर घर के बोहो हर कुसियार छीन के बेपानी कर दिस मोर गोसानिन ला। नीही ता तइंच कह, कभू खैन के तकाजा करे हवौं।
कमलाः- अहा हा, सिंघाय ला दोख झन देवा कोन्हों, मनखे नीही मिसरीकंद हे, फेर आप जान द का कहों, कतक झन कतक बात करथें, रेलवे मिसतरी मन के का ठिकाना।
कालू कमार:- फेर एक लइकावाली मइलोग, डोकरी नीही। जवान जहान के मति हवय आभी, फेर तोर गोसानिन तो लछमी हवय, लछमी।
कमलाः- लछमी सिंघाय ल लेके सहर उड़े बर कल कांटा ठीक करोइया बोहो।
कमला जाथे।
सिंघाय:- एकठन बात हावय, आपन लइका के सपथ खा के कहत हवौं, काकरो सो नी कइबे, रेलवे के बात हवय, इकरे खातिर थोरकुन डरात हवौं, पुल के तरी पानी मा लोहे के नान नान टूटे ला डाल देथे काम करत करत।
कालू कमार:- काहांॅ पुल के तरी, पानी मा, जरूर वो लोहा हाट के लुहार के पेट मा जाही, कब तक काम चलही इहें।
सिंघायः- बस काल तक। रात के वोमन माइल घर मा चल देथें। मोर बर एक ठन टंगिया बना देबे कालू भईददा।
कालू कमारः- एकठन टंगिया, चल पहिली कुछू खा पी ले, फेर बात करबे।
कमला खाना परोसथे।
कमला:- तोर ले खैन धान कोन मांॅगत हवय, हमनला हिरदे के भूख हवय।
दिरिस्य: 12
ठौर:- लोहार सार
रेलवे ले दुनों लोहा चोरी कर घर लाथंे।
कालू कमार:- तैंहर हथौड़ा चला देबे ता चार भाग मा एक भाग तोर हो जाही, लकरी के बूता मा मोर दुनों लइका के देंहे खराब होगे हे, चार हथौड़ा नी पीट सकें, कोयला मोर घर मा बड़ हवय।
सिंघाय मान गिस, दुनों बूता करे लागिन।
कालू कमार:- वाह सिंघाय भई, आप आज रहन दे, बिहान पहा गिस, तोर गोसानिन सिरतोच लछमी हावय, ओहर का जतन ले तोर देहे ला पालीस हावय, इहांॅ तो साली–।
सिंघाय:- चिलम तियार करत- का बिहनिया मइलोगमन के बात लेके सुरू कर दे, घटरमेन!
कालू कमार:- नीही सिंघाय भईददा, मईलोगमन के बात मा परके मैंहर तोर सो मनमुटाव कर लें, अउ मइलोग हर तोर बिगड़े सगुन ला सुधार दिस, मइलोग मइलोग के बात हवय।
सिंघायः- पहिली अंदाज बताव कि कतका हिसाब बनिही?
कालू कमार:- तैंहर निस्चिन्त होके आप जा घर, आराम कर, तोर गोसानिन रात भर नी सूते होही।
दिरिस्य:13
ठौर:- सिंघाय के घर
सिंघाय आथे, जसोदा सूतत हवाय, जगाथे।
जसोदाः- हे भगवान! खूब हस तैंहर, संझा के तारा उगे ले बिहनिया के तारा के बूड़े तक टकटकी लगाय बइठे हवौं, माधो भूख मरत सुत गिस, काहांॅ रहा माधो के ददा रतिहा भर।
माधोः- सपनात हवय – मोर रांपा कोन्हों झन लिहा।
सिंघाय:- चुप रे।
जसोदाः- तोर देंहे ले लोहाइन गंध आत हावय, गोड़ मा जिहां तिहां खोमचाय हवय, हाथ हे राम, हाथ मा अतका फोरा कइसे हावय।
कुकरा बासिस, सिंघाय के नाक बाजिस।
दिरिस्य: 14
ठौर:- सिंघाय के घर
सिंघायः- माधो के दई, बइठ, तोर जी गांव मा नी लागत हवय, सहर जाय बर चाहत हस, बोल इहांॅ का धरिस हवय? कह ना सबो कुछू?
जसोदाः- का होगिस तोला, कह ना, कइसने अलच्छन भरे बात करत हावा, सहर जाय बर रथिस ता सिरीपंचमी के सगुन काबर? मोला का लक्का परेवा समझत हावा, उढ़ियाय बर छटपटात हवय जी मोर, माधो के ददा, इसने मोर कोति झन देखा आप, सच कहत हावों सिल मा माथा कूट के मर जाहांॅ मैंहर, मोला चार लाठी मार लेवा, फेर इसने बात झन करा।
सिंघायः- हांॅस के – कालू तोला ठीक जानिस हावय।
जसोदा:- दूसरमन के बात मा परके–।
सिंघाय जसोदा के गरदन ला धरके झिंझोड़िस, जसोदा के चूंदी बिछागिस।
सिंघायः- मोर का आपन आंखी नीए बही, एती सुन तो–।
सिंघाय जसोदा के मुंॅहू ला निहारत रहय।
जसोदा:- छिः माधो के ददा, का होगिस तुंहला, रोत काबर हावा?
माधो रांपा ले तुलसी के एकठन बिरवा उखान लानिस हावय।
माधो के ददा, एती देखा, माधो ला देख के कहा, आप कभू इसने काम नी करों, तैंहर सोच, तैंहर बने करे हस।
सिंघायः- तैंहर फेर बिहनिया, गोरस देबर गे रेहे पुलिया के तीर।
जसोदाः- हांॅ गे रेंहे, उहांॅ कोन गोरस लेथिस आज, दुनों मिसतरी के मूंॅहू सुखाय रिहिस, मोला डोकरा मिसतरी हर पूछिस, कालू कमार ले तोर गोसैंया के मेल होगिस का?
सिंघायः- तैंहर का कहे?
जसोदा:- मैंहर का जानो?
सिंघायः-ओ ओ।
जसोदाः- फेर तोला बताय बर परही, बोला फेर इ रस्दा मा गोड़ झन धरिहा, माधो के ददा।
सिंघाय हर तुलसी के बिरवा हाथ मा लिस, माधो ला कोरा मा लेके किहिस।
सिंघायः- बबुआ, तैंहर फाल रांपा छांॅड़, सिलेट पिसिल धर, हामन बइला सही रेहेन, बइला के बुद्धि।
माधो:- आज तुलसी ला जगान दे पहिली ददा।
सिरीपंचमी के सगुन – फणीश्वरनाथ रेणु की कहानी से
एकांकी रूपान्तरण- सीताराम पटेल


text:
ओचका-खोचका के लड़ई शुरू
धर्मेंद्र निर्मल के सार समाचार, दुरूग लोकसभा चुनई म भाजपा कांग्रेस दूनो के मान-मरजाद दाँव म लगे हे। एती बर कांग्रेस प्रत्यासी प्रतिमा चंद्राकर खातिर मुखिया भूपेश सँउहत मैदान संभाले के अपन मंत्री मन संग धकाधक प्रचार अभियान चलाके पार्टी के पक्ष म वातावरण बनाए म लगे हे। ओति बर बिधानसभा म मिले हार के सदमा ले उबर के भारतीय जनता पार्टी के बड़का नेता मन एके संघरा होके मोदी लहर के भरोसा विजय रथ ल आगू बढ़ाए म जुरियाए हवय।
भाजपा प्रत्यासी विजय बघेल घलो व्यवस्थित ढंग ले प्रचार अभियान म लगे हावय। जइसे-जइसे मतदान के दिन-तिथि 23 अप्रैल तीर म आवत हे वइसनेहे-वइसनेहे दूनो दल कोनो कमी नइ छोड़ना चाहत हे। जइसे ही लोकसभा चुनई के हाँका परिस भाजपा ह प्रत्यासी चुने के मामला म अगुवागे। उन मन मुखिया भूपेश बघेल के कट्टर विरोधी अउ पहिली विधायक रेहे विजय बघेल ल अपन उमीदवार घोसित कर दिन। उन मन मुखिया भूपेश बघेल ल एक घाँव के बिधानसभा चुनई म पटक डारे हवय।
विजय बघेल के विरूद्ध कांग्रेस के बड़ खीचे-ताने के पीछू दुरूग जिला के चाणक्य मनवइया वासुदेव चंद्राकर के बेटी अउ पहिली के विधायक प्रतिमा चंद्राकर ल उतारे हे। अइसे चर्चा रिहिसे के विधायक मन प्रतिमा चंद्राकर के उमीदवारी ल लेके गुसिया गे हावय फेर मुखिया भूपेश बघेल ह ए लोकसभा ले चुने कांग्रेसिया विधायक अउ मंत्री मन संग बइठका करके नवा नवा दाँव अजमावत प्रत्यासी प्रतिमा चंद्राकर ज जीतवाए खातिर जी -परान देके लगे हे। उन मन अपन 100 दिन के कार्यकाल म मिले कमई अउ किसान मन के कर्जामाफी ल जनता के आगू म रखत जात हे।
हाथी के केछुवा चाल
दुरूग लोकसभा म बहुजन समाज पार्टी ले ए दारी गीतांजलि सिंह ह खड़े हे। दुरूग लोकसभा म बसपा के बने गाढ़ा प्रभाव हावे। एकर पहिली चुनई म ओला 25 हजार ले जादा मत मिले रिहिसे। बसपा के हाथी ह अइसे तो अपन मन लगा के लगे हे फेर चाल ह थोरिक मद्धम हे। अब देखना ये हवय कि ओला मिलइया मत ह काकर बर घाटा होही।
छजकां के मत उपर गड़े हे नजर
पीछू विधानसभा चुनई म छजकां दुरूग ग्रामीण, दुरूग शहर, बेमेतरा अउ वैशालीनगर क्षेत्र म बने वोट मिले रिहिसे फेर ए दफे छजकां के कार्यकर्ता अउ कई झिन नेता मन कांग्रेस म जुरियाके प्रतिमा चंद्राकर बर प्रचार करत हावयं अउ ए कोति भारतीय जनता पार्टी ह घलो इही जुगाड-पानी म भिड़े हावय कि छजका के पाए वोट ल कोन किसम ले ओति ले टरका के अपन कोति लाय जाए।
चटकारा
जकजकहा:- धर लेबे कुदारी गा किसान
आज डिपरा ल खनके डबरा पाट देबो न
बैसुरहा:- सोच समझ करबे गा मतदान
नइतो पाँच साल ठेंगा ल चाँटत रहिबो न


text:
वीरेन्द्र सरल
एक गांव में एक झन गरीब माइलोगन रहय। भले गरीब रिहिस फेर आल औलाद बर बड़ा धनी रिहिस। उहींच मेरन थोड़किन दूरिहा गांव में एक झन गौटनीन रहय। ओखर आधा उमर सिरागे रहय फेर ओहा निपूत रहय। एक झन संतान के बिना ओखर जिनगी निचट अंधियार रहय।
एक समय के बात आय। गरीबिन घर एक झन मंगन जोगी आइस। ओ समें गरीबिन फेर अम्मल में रिहिस। जोगी किहिस-बेटी! तैहा बड़ा किस्मत वाली अस। ये पइत तो तोर घर सउंहत भगवाने अवतरही। तोर अवइया बेटा ह घातेच गुणी होही। ओखर आय ले तोर घर अन्न-धन , गउ लक्ष्मी के भंडार भर जही। तोर नाव के षोर ला ओहा देष दुनिया में बगराही।
समय अइस तहन गरीबिन ह एक झन सुघ्धर अकन बेटा ला जनम दिस अउ बेहोष होगे। ओखर गोसान ह गरीबी के सेती उही लइका ला गौटनीन ला दान कर दिस। जब गरीबिन ला होष आइस तब ये पइत तोर कोख ले मरे लइका जनम धरिस हे कहिके ठग दिस। रो-रो के गरीबिन के जीव छुटे लगिस।अइसे-तइसे करत साल दू साल बितगे।
येती गरीबिन देखथे कि सदा दिन के निपूत गौटनीन के घर उदुप ले लइका के जनम होय हावे अउ जब ले ओ लइका के जनम होय हे तब ले उखर घर मनमाने धन बाढ़त हे अउ सुख संम्पति के भंडार भरत हावे। गरीबिन ला जोगी बबा के बात सुरता आय। ओहा सोचे कहूं मोरेच लइका ला तो उहां नइ लेग गे होही?
एक दिन गरीबिन ह हिम्मत करके गौटनीन घर पहंुचगे। गौटनीन ह अपन लइका ला लुकाय उपर लुकाय परे। अब तो गरीबिन के षक ह पक्का होगे। ओहा गांव भर के सियान मन ला नियाव बर गोहार लगाय लगिस। ये बात के पता चलिस तब गांव भर कटाकट बइठका होइस। लइका ला गरीबिन अपन आय कहाय अउ गौटनिन ह अपन। फैसला करना मुष्कुल होगे। परमाण काखरो मेरन नइ रहय। आखिर में गरीबिन किहिस-‘‘ ददा हो! एक काम करव, भूखाय लइका ला सात ठन लुगरा के घेरा भीतरी बइठार के राखे रहव। गौटनीन अउ मै दुनो झन घेरा के बाहिर ले लइका ला दुध पियाय के उदिम करबो। जेखर छाती के दूध के धार ह लइका के मुंहू तक पहुंचगे तब समझहूं, लइका ओखरे आय। सियान मन तैयार होगे। वइसनेच करे गिस। अब गौटनीन ह तो कोनहो लइका ला जनम नइ दे रिहिस तब ओखर छाती ले दूध कहां ले आतिस? गरीबिन ह कमरछठ भगवान के सुमरन करके अपन छाती ले दूध निथारिस जउन ह सात लुगरा के घेरा ला पार करके सोझे लइका के मुंहू तक पहुंचगे। सियान मन दंग रहिगे। गौटनीन ला पूछिस तब ओहा सब बात ला बफलदिस। भेद खुलिस तब गरीबिन के गोसान घला मुंहू ओथार के खड़े होगे। सियान मन लइका ला गरीबिन ला सौप दिन। जइसे गरीबिन के दिन बहुरिस तइसे सब के दिन बहुरे। बोलो कमरछठ भगवान की जय।
कमरछठ कहानी (6) – सोनबरसा बेटा
वीरेन्द्र सरल


text:
असाढ के महिना में घनघोर बादर छाय राहे ।ठंडा ठंडा हावा भी चलत राहे। अइसने मौसम में लइका मन ल खेले में अब्बड़ मजा आथे। संझा के बेरा मैदान में सोनू, सुनील, संतोष, सरवन, देव,ललित अमन सबो संगवारी मन गेंद खेलत रिहिसे। खेलत खेलत गेंद ह जोर से फेंका जथे अऊ गडढा डाहर चल देथे। […]
कहानी
छत्तीसगढ़ी कहानी : सजा
आज जगेसर कका ह बिहनिया ले तियार होके पहुंचगे रहय। “ले न भांटो कतका बेर जाबो ते गा!दस तो इंहचे बजा डारे हव।सगा मन घलो काम बुता वाला आदमी हरे ,कहूं डहर जाएच बरोबर हरे।” काहत रामसिंग ल हुदरिस।आज रामसिंग के बेटा अनिल बर छोकरी देखे बर जावत हे।दू झिन नोनी के पाट के बाबू […]
नान्हे कहिनी : बदना
भव्यता के इतिहास लिए मनखे मनखे ल अँजोर करत जनमानस में अथाह बिसवास के नाव बदना के दाई बोहरही माई सबो मनखे बर एक तारनहार आय। आज ये जगा ह लोगन के आसथा अऊ भक्ति के प्रतीक माने जाथे, एक बार जेन ह ठाकुर देव बोहरही माई ल सुमर के बदना बदथे त जरूर ओकर […]
कहानी : मंतर
अहिल्या हॅं दुये चार कौंरा भात ल खाये रिहिस होही। ओतकेच बेरा परमिला झरफिर झरफिर करत आइस । ओरवाती के खालहे म बैठ गे। अहिल्या देखते साथ समझ गे। परमिला हॅ आज फेर अपन बेटा -बहू संग दू -चार बात कहा -सुनी होके आवत हे। अहिल्या परमिला के नस -नस ल टमर डारे हवय। जब […]
सबले बढ़िया – छत्तीसगढ़िया
नानकुन गांव धौराभाठा के गौंटिया के एके झिन बेटा – रमेसर , पढ़ लिख के साहेब बनगे रहय रइपुर म । जतका सुघ्घर दिखम म , ततकेच सुघ्घर आदत बेवहार म घला रहय ओखर सुआरी मंजू हा । दू झिन बाबू – मोनू अउ चीनू , डोकरी दई अउ बबा के बड़ सेवा करय । […]
अपन-अपन समझ
जब मेहा अपन चार बछर के बेटा रामसरूप ला बने तउल के देखथंव, त जान परथे के वोमे भोलापन अउ सुनदरई नई रहि गे, जउन दू बछर पहिली रिहिस हे। वो अइसे लागथे जाना-माना अपने गुस्सेलहा बानी म लाल आंखी मोला देखावत हे। वोकर ये हालत ला देख के मोर करेजा कांप जथे अउ मोला […]
सरद पुन्नी के सार कथा
चार महीना चौमास के बीते ले सरद रितु के शुरुवात होय ला धर लेथे ता गुरतुर जाड़ हा तन मन ला मोहे ला धर लेथे। इही कुनकुनहा जाड़ मा सरद पुन्नी के वरत हा आथे। घर परवार जुरमिल के पुन्नी के रतिहा चंदा ले बरसे अमरित ला पाये खातिर रातभर एके जगा जुरिया जाथें। ए […]
लघु कथा : पितर नेवता
आवव पितर हो आज तुंहर बर बरा सोंहारी तसमई बने हे, का होइस पहिली तुमन ला खाय बर नइ मिलिस त आज खा लेवव। जीयत के दुःख ला भुला जावव वो समे के बात अलगे रिहिस, दाई ददा हो जवानी म तुंहर बहु के मूड़ तुमन ला देखत पिरावय अउ तियासी बासी अउ चार दिन […]
गदहा के सियानी गोठ
पहिली मेंहा बता दौ घोड़ा अउ गदहा म का फरक हे, घोड़ा ह बड़ होशियार, सयाना अऊ मालिक के जी हजूरी करईया सुखियार जीव ये। आँखी कान म टोपा बांध के पल्ला दऊड़ई ओकर काम ये, भले मुड़भसरा गिर जही, मुड़ी कान फूट जही, माड़ी कान छोला जही फेर पल्ला भागे बर नई छोड़य। रद्दा […]
बाल लेखक सार्थक के कहानी : संगवारी
बोड़रा नाम के गांव रिहिस जी। उहां दू झन संगवारी रिहिस। एक के नाव बल्लू, दूसर के नाव स्याम। दूनो संगवारी जब समे मिलय, सनझाती बेरा, घूमे बर जाये। बल्लू अनपढ़ गंवार रिहीस, फेर सरीर ले बढ़ तगड़ा। दूसर कोती स्याम पढ़हे लिखे रिहीस, फेर सरीर ले कमजोर। एक दिन, सांझकुन जावत जावत दूनो झिन […]


text:
जमीन अउ जलवायु– करेला एक पौष्टिक साग (सब्जी) ये जेकर खेती भारत भर म साल भर करे जाथे। करेला के फल ह लोहा (आयरन), चूना (कैल्सियम) अउ विटामिन ले भरपूर होथे अऊ ये मां औषधीय गुण घलोक पाए जाथे। करेला के कच्चा फल के उपयोग कई प्रकार के साग (सब्जी) बनाए म अऊ अचार बनाए बर करे जाथे। करेला उपठष्ण कटिबंधी साग (सब्जी) ये अऊ एखर खेती बर गरम अऊ सुक्खा जलवायु के जरूरत होथे। थोकन ठंडक अऊ जादा वर्षा वाले क्षेत्र मन म घलोक एखर खेती करे जा सकत हे। मादा फूल के बने बर, फूल मन ले फर बने बर अऊ पौधा के बढ़वार म 35 डिग्री सेल्सियस ले जादा तापमान करेला ल बिगाड़थे अऊ वायरस जनित बीमारी लगे के संभावना बाढ जाथे। कडा बीज कवच के सेती 10 डिग्री सेल्सियस ले कम तापमान ह बीज भरे म घलव गलत प्रभाव डारथे। करेला के खेती कई प्रकार के जमीन म करे जा सकत हे फेर उपजाऊ बलुई दोमट अऊ दोमट जमीन जेखर पी.एच.मान 65-7.00 होवय, एखर खेती बर सबले बढ़िया माने गए हे। क्षारीय जमीन जेखर पी.एच.मान 8 तक होवय वोमा घलोक एखर खेती करे जा सकत हे।
खेत के तैयारी – करेला के खेती म बीज के उचित जमाव बर मिट्टी के भुरभुरा होना जरूरी हे। 2-3 जोताई उलट करव अऊ पाटा चलाके खेत तैयार करव। खेत के तैयारी के बेरा म ही गोबर के 15-20 टन खाद खेत म बगरा के मिट्टी म बने सहिन मिला लव अऊ खेत म 2-2.5 मीटर चौडा क्यारी बना लव। क्यारी मन म 60 सेंटीमीटर घेरा के 30-40 सेंटीमीटर गहिर गडढा खोद लव। पौधा मन ल ऊपर चढाए बर दू क्यारी मन के बाद 5 मीटर के दूरिहा म 3 मीटर ऊँचा बाँस या लोहा के खंभा गाड दव।
बीज अउ बीजाई – करेला के प्रमुख प्रजाति हे: अर्का हरित, इन्डाम ग्रीन लाँग, इन्डाम सफेद लोग, कल्यानपुर बारामासी, प्रिया, पूसा दो मौसमी, पूसा विशेष, शक्ति, शुभद्रा अउ साबिभी। करेला के संकर प्रजाति मन म अमरतारा, इन्डाम 1124 काशी उर्वशी, कोहिनूर, एन.एस. 1018, एन.एस. 1020, एन.एस. 1024, एन.एस. 434 एवं एन.एच. 461। करेला के खेती बर बीज भरोसा वाले जगा ले लेवव। बोवाई ले पहिली बीज ल 12 घंटा तक ठंडा पानी म भिलो लव अउ जब बीज के कवच मुलायम हो जाए तब बीज ल पानी ले निकाल के भींजे कपड़ा म बाँध के 1-2 दिन रखव जेखर से बीज अंकुरित हो जाये। पहिली ले तैयार खेत म 4-5 अंकुरित बीज बोवय। ए विधि ले एक हैक्टर खेत के बोंवाई बर 5-6 किलोग्राम बीज के जरूरत परथे। कहूं खेत म बहुत नमी होही त जमीन ले ऊँचा उठे क्यारि मन म 25 मीटर के दूरी म बने कतार म 1 मीटर के दूरी म जमीन म छेद बनाके हरेक जगा म 4-5 बीज के बोंवाई करव। बीज जमीन म 2 सेंटीमीटर के गहरई म बोंवव। बीज बोवाई ले पहिली बीज ल ट्रायकोडरमा विरिडी 4 ग्राम या स्यूडोमोनास फ्लूरोसेन्स 10 ग्राम या 10 ग्राम प्रति किलोग्राम बीज के दर ले उपचारित तको करव। करेला के बुवाई के सबले बढ़िया समय जनवरी-फरवरी अउ जुलाई के महीना माने गए हे। बोंवाई के 15 दिन बाद हर एक जगा म 2 पौधा छोडव।
पोषक तत्व प्रबंधन – खेत के तैयारी बर जोंताई के बेराच म 15- 20 टन बने सहिन तैयार करे गए कंपोस्ट खाद ल खेत म बगरा के कर जोताई करना चाही। करेला के अच्छा पैदावार लेहे बर 100 किलोग्राम नाइट्रोजन (167किलोग्राम यूरिया), 60 किलोग्राम फास्फोरस (130 किलोग्राम डाई अमोनियम फास्फेट) अऊ 60 किलोग्राम पोटाश (100 किलोग्राम म्यूरेट ऑफ पोटाश) प्रति हैक्टर के सिफारिश करे जाथे। नाइट्रोजन उर्वरक के एक तिहाई मात्रा, फास्फोरस उर्वरक के पूरा मात्रा अऊ पोटाश उर्वरक के आधा मात्रा बोंवाई के तुरते, पहिली खेत म बगरा के जोंताई के संग मिट्टी म मिलावंय। पोटाश उर्वरक के बांचे आधा मात्रा बोंवाई के 45 दिन बाद डालना चाही अऊ नाइट्रोजन उर्वरक के दू तिहाई बचे मात्रा बोवाई के बाद 15 दिन के अंतर म 5-6 पइत डारना चाही। उर्वरक डारते बेरा खेत म बनेच नमी के होना जरूरी हे। उर्वरक पौधा के पाना, डारा अउ जर के सीधा संपर्क म नइ आना चाही।
सिंचाई – करेला के फसल ह सुक्खा या जादा ओद्दा धरती ल सहि नइ सकय। बोंवाई के तुरते सिंचाई करना चाही। एखर दू दिन बाद फेर हल्का सिंचाई करव अऊ बाद म जरूरत के मुताबिक हर हफ्ता म हल्का सिंचाई करव। खेत के ऊपर ले 50 सेंटीमीटर के गहराई तक हमेसा बने नमी के बने रहना करेला ले बने उपज लेहे बर जरूरी हे। करेला के लता ल फैले बर जमीन ले 1.2 ले 1.8 मीटर ऊँचा मचान बनाना चाही। एखर व्यवस्था ले फल के जादा उपज, उचित आकार, फल के सडन ले सुरक्षा, फल तोडे म आसानी, दवा के छिडकाव म सुविधा अऊ फल के तोड़ाई करे म घलोक सुविधा होथे।
खरपतवार नियंत्रण -करेला के खेत ले खरपतवार मन ल निकालत रहना चाही। समय म निराई, उथला गुड़ाई अऊ पौधा मन म मिट्टी चढाना पौधा के बढवार अऊ बने उपज लेहे बर जरूरी हे। करेला के खेत म 2-3 पइत खरपतवार मन के खुरपी ले निराई खच्चित करव। पहली निराई बोंवाई के 30 दिन बाद करव। जमाव ले पहिली खरपतवारनाशी ब्यूटाक्लोर के 2 किलोग्राम सक्रिय तत्व 500-600 लीटर पानी म घोल बनाके छिडकाव करे ले फसल के सुरू के अवस्था म खरपतवार मन म नियंत्रण रखे जा सकत हे। पौधा मन के विकास ल प्रभावित करइया रसायन एम.एच. 50-150 पी.पी.एम या सी.सी.सी 50-100 पी.पी.एम या इथ्रेल 150 पी.पी.एम या सिल्वर नाइड्ररेट 3-4 पी.पी.एम या बोरान 3-4 पी.पी.एम ल पानी म घोल बनाके पौधा मन के 2 पत्ती या 4 पत्ती के अवस्था म छिंचे ले मादा फूल मन के संख्या अऊ उपज म मनमाफिक प्रभाव देखे गए हे।
मूल स्त्रोत : इफको किसान, अनुवाद कापीराईट : ३६गढ़ी डॉट कॉम
करेला बेंच के पोठावत हें किसान : करेला के खेती के साबर मंत्र
जमीन अउ जलवायु– करेला एक पौष्टिक साग (सब्जी) ये जेकर खेती भारत भर म साल भर करे जाथे। करेला के फल ह लोहा (आयरन), चूना (कैल्सियम) अउ विटामिन ले भरपूर होथे अऊ ये मां औषधीय गुण घलोक पाए जाथे। करेला के कच्चा फल के उपयोग कई प्रकार के साग (सब्जी) बनाए म अऊ अचार बनाए बर करे जाथे। करेला उपठष्ण कटिबंधी साग (सब्जी) ये अऊ एखर खेती बर गरम अऊ सुक्खा जलवायु के जरूरत होथे। थोकन ठंडक अऊ जादा वर्षा वाले क्षेत्र मन म घलोक एखर खेती करे जा सकत हे। मादा फूल के बने बर, फूल मन ले फर बने बर अऊ पौधा के बढ़वार म 35 डिग्री सेल्सियस ले जादा तापमान करेला ल बिगाड़थे अऊ वायरस जनित बीमारी लगे के संभावना बाढ जाथे। कडा बीज कवच के सेती 10 डिग्री सेल्सियस ले कम तापमान ह बीज भरे म घलव गलत प्रभाव डारथे। करेला के खेती कई प्रकार के जमीन म करे जा सकत हे फेर उपजाऊ बलुई दोमट अऊ दोमट जमीन जेखर पी.एच.मान 65-7.00 होवय, एखर खेती बर सबले बढ़िया माने गए हे। क्षारीय जमीन जेखर पी.एच.मान 8 तक होवय वोमा घलोक एखर खेती करे जा सकत हे।


text:
रायपुर, 07 जुलाई 2017। पंचायत अउ ग्रामीण विकास मंत्री श्री अजय चन्द्राकर ले काल इहां ऊंखर निवास कार्यालय म विकासखण्ड कुरूद के ग्राम पंचायत बोरझरा के महिला कमांडों मन सौजन्य मुलाकात करिन।महिला कमांडों मन के अध्यक्ष श्रीमती भागवति साहू ह श्री चन्द्राकर ल बताइस कि ओ मन गांव म महिला मन के समूह बनाके नशामुक्ति अभियान चलावत हें। अभियान के तहत गांव वाले मन ल नशामुक्ति के दुष्परिणाम मन के बारे म घलोक जागरूक करत हें।
श्री चन्द्राकर महिला कमांडों मन के समूह ल ए उदीम बर बधाई अउ शुभकामना दीन। ए अवसर म श्रीमती लकीर बाई साहू, राजोबाई, पांचों बाई साहू, दामिनि, जनमति, गायत्री, अखमड़ी, लसा, छबिना संग करीबनचालिस महिला म न उपस्थि रहिन।


text:
राजेश बड़ सुगसुगहा आय। थोरको मौसम बदलिस कि ओखर तबियत बिगड़ जातीस। धुर्रा माटी हा ओखर जनम के बैरी रिहिस होही। राजेश हा अइसे तो बड़का कंपनी मा नउकरी करथे। तनखा घलो बनेच मिलथे। दाई ददा ले दुरिहा, कंपनी के घर मा रहिथे। फेर एकेच ठन दुख मा गुनत हवय। उमर 35 पूरगे हवय अउ बिहाव नइ होय हवय।संग संगवारी मन बिहाव करेबर काहय तब मुच ले हाँस दय। भँइसा के सींग भँइसा ला भारी अइसने ओखर दुख हा दिनोंदिन ओला भारी होवत रहय।अइसे वो भगवान के भक्ति मा कमी घलाव नइ करय।हर मंगल अउ शनिच्चर के हनुमान मंदिर जाय मा नाँगा नइ करय।फेर भगवान घलाव कतका दिन ले नइ मानही ? ओखरो लगन फरियाइस.,। ओखरे कंपनी मा काम कराइया संगवारी हा अपन दुरिहा के नत्ता मा सटका बनके जोग मढ़ा दीस। गोठबात, मन पसंद होगे। दिनतिथी मढ़ाके सुग्घर बिहाव होगे।बने गोसाइन पाइस। वहू हा पारबती बरोबर बड़ तपस्या करे रहिस तब 32 बच्छर मा राजेश ला पाइस।अब दूनो झन बजार हाट ले लेके मंदिर तक जावय। सुख के दिन पूस बरोबर कइसे बीतथे पता नइ चलय।देखते देखत तीन बच्छर बीतगे। सब बनेच बने चलत हे , फेर एक दुख मा ओमन घेरात हवय। तीन बच्छर बीते पाछू उखर घर बालगोपाल नइ खेलिस। दुनिया के रीत आय कि काखरो सुख ला देख नइ सकय अउ दुख ला आगू आगू मा लानथे।जौन सगा संगवारी मिलय एकेच भाखा पूछय।कोनो जगा देखा सुना नइ कराय हव?फलाना बईद हा… उहाँ के डाक्टर हा… फलाना मन फलाँ जगा गीन अउ चारेच महीना मा…।
सुन सुनके दुख कमती होय के जगा बाढ़य। चँवथा बच्छर पाछू राजेश अउ सरिता के घर भगवान खुदे जेठौनी के दिन आइस। चातुर्मास के पाछू भगत हा भगवान के दरस करके जतका खुश होथय वइसनेच राजेश ला होइस।छट्ठी मनाय बर सब सगा सोदर अरपरा परपरा नेवत के बफर पार्टी रख के मनाइस।पइसा के कमती तो नइ रहय , छत्तीसगढ़ी कार्यक्रम घलाव कराइस।जतका झन आय रहीन सबोमन खुश होगे। अधरतिया ले जादा बेरा तक अवइया जवइया लगे रहीस।का छोटे का बड़का सबो किसम के मनखे मन आइन, लइका ला असीस दीन। फेर किस्मत के रेखा ला कोनों मेटाय नइ सकय। दूसर दिन लइका के तबियत बिगड़ गे। डाक्टर मन कहिस कि निमोनिया होगे हावय।राजेश के जी धकधकागे।डाक्टर कहिस-कि जादा डर्राव झन, बस लइका ला धुर्रा, माटी, पानी-बरसात,जुड़-तात, ले बचा के राखहू। लइका थोकिन सुगसुगहा रही। राजेश ला फेर उही सुरता आगे जौन कई बच्छर पाछू ओकर दाई ददा ला डाक्टर कहे रहिस।
हीरालाल गुरुजी”समय”
छुरा, जिला- गरियाबंद


text:
मुख्यमंत्री हर लइका मन के संग पंगत मं बैठके करिन भोजन : रसोईया ल दीस इनाम
April 12, 2017
रायपुर, 12 अप्रैल 2017। मुख्यमंत्री डॉ. रमन सिंह हर लोक सुराज अभियान के तहत आज जम्हारी मं स्कूल के लइका मन के संग पंगत मं बइठ के मध्यान्ह भोजन करिन अऊ भोजन के गुणवत्ता के सराहना करिन। लइका मन बर रुचिकर अऊ स्वादिष्ट भोजन तैयार करइया श्रीमती केवराबाई, श्यामबाई, नोनीबाई, हरिश्चन्द्र, अऊ तीजराम यादव ल अपन तरफ ले एक हजार रुपए प्रोत्साहन स्वरुप दीन। मुख्यमंत्री के अचानक गांव पहुंचे म ग्रामीण मन अड़बड़ खुस नजर आइन। गांव के हाईस्कूल ल हायर सेकेण्ड्री स्कूल के दर्जा दे बर ए साल के बजट मं प्रावधान करे बर मुख्यमंत्री के प्रति आभार प्रकट करिन।


text:
सात फसल मन बीमा के दायरा म सामिल : बीमा के लाभ लेहे आधार कार्ड जरूरी
रायपुर, 24 जून 2017, छत्तीसगढ़ म अभी हाल के खरीफ मौसम म उद्यानिकी फसल मन बर मौसम आधारित फसल बीमा योजना लागू करे गइस हे। सात फसल मन- टमाटर, बैगन, अमरूद, केला, पपीता, मिर्चा अऊ अदरक ल बीमा योजना के दायरा म रखे गए हे। ये योजना ऋण लेवइया किसान मन बर जरूरी हे। अऋणी किसान अपन स्वेच्छा ले योजना के लाभ ले सकत हे। बीमा के लाभ लेहे बर आधार कार्ड जरूरी हे। राज्य शासन के कृषि विभाग कोति ले इहां मंत्रालय (महानदी भवन) ले ए आशय के अधिसूचना जारी कर दे गए हे।
अधिसूचना के अुनसार किसान अपन सात निरधारित फसल मन के बीमा साझा सेवा केन्द्र (कॉमन सर्विस सेंटर) के माध्यम ले राज्य शासन से चुने गए कम्पनी बजाज एलायंस जनरल इंश्यूरेंस बीमा कम्पनी म 31 जुलाई तक करा सकत हे। योजना के अंतर्गत किसान मन ल सबसे जादा देय प्रीमियम बीमा राशि के पांच प्रतिशत या सही प्रीमियम जऊन येमा ले कम होवय, देना होही। बांचे प्रीमियम राशि 50-50 प्रतिशत के मान ले केन्द्र अऊ राज्य सरकार के तरफ ले अनुदान के रूप म दे जाही। किसान मन ल बीमा दावा राशि के भुगतान मौसमी गतिविधि मन म आए बदलाव के अनुसार प्रतिकूल परिस्थिति मन, जइसे कम तापमान, जादा तापमान, बेमौसम बरसात, वायु गति, बीमारी (कीट अउ ब्याधि) अनुकूल मौसम होए उपर करे जाही। किसान मन ल बीमा राशि के भुगतान अधिसूचना अनुसार दावा गणना करके संबंधित बीमा कम्पनी कोति ले बैंक के माध्यम ले करे जाही।


text:
रायपुर, 26 मार्च 2018। प्रदेशव्यापी लोक सुराज अभियान के तहत बेमेतरा जिला के ग्राम भण्डेरा पहुंचे डॉ. रमन सिंह ह गांव के हाईस्कूल म जाके कक्षा नवमीं के लइका मन ले मुलाकात करिन। उमन लइका मन ले उंखर पढ़ाई-लिखाई के बारे म जानकारी लीन। मुख्यमंत्री ह लइका मन ले ये घलोक पूछिन कि पढ़-लिखकर का बनहू। लइका मन ह बताइन कि ओ मन डॉक्टर, इंजीनियर अऊ मास्टर बनना चाहथें। डॉ. सिंह ह लइका मन ल लगन के संग पढ़ाई करे के समझाईश देवत पूछिन कि ओ मन कतका घंटा पढ़ाई करथें। लइका मन ह बताइन कि दू ले तीन घंटा। मुख्यमंत्री ह पढ़ाई बर अऊ जादा समय निकाले बर कहिन। संगेच योग अऊ खेल बर घलोक समय निकाले ल कहिन। मुख्यमंत्री जब कक्षा म पहुंचिन त कुछ छात्रा मन ह ओ मन ल बताइन कि ये स्कूल केवल दसवीं तक हे। एला कहूं आप मन हायर सेकेण्डरी कर देवव त हमला आगू के पढ़ाई बर बाहिर नइ जाना परही। मुख्यमंत्री ह लइका मन ल बताइस कि उमन आजेच ए हाईस्कूल के हायर सेकेण्डरी स्कूल के रूप म उन्नयन करे के घोषणा करे हें। अवइया जुलाई महिना ले इहां 11वीं के क्लास शुरू हो जाही। ए म सबो लइका मन ह ताली बजाके मुख्यमंत्री ल धन्यवाद दीन।
style="display:block"
data-ad-client="ca-pub-3208634751415787"
data-ad-slot="6787779569"
data-ad-format="auto">


text:
- सबो अस्पताल मन म दवई के बहुत स्टॉक रखे के निर्देश
- स्वाइन फ्लू ले बचाव अउ रोकथाम बर सबो जिला मन म जागरूकता अभियान
रायपुर, छत्तीसगढ़ के लोक स्वास्थ्य अउ परिवार कल्याण मंत्री श्री टी.एस. सिंहदेव ह आज विधानसभा समिति कक्ष म विभागीय अधिकारी मन अऊ खांटी जानकार के बैठक लेके प्रदेश म स्वाइन फ्लू के स्थिति के समीक्षा करिन। उमन प्रदेश के सबो अस्पताल मन म दवई मन के बहुत स्टॉक रखे के निर्देश दीन। उमन अस्पताल मन म स्वाइन फ्लू के जांच के व्यवस्था करे के घलोक निर्देश दीन। स्वास्थ्य मंत्री ह स्वाइन फ्लू के लक्षण वाले मरीज मन के तुरंते उपचार करे ल कहिन। उमन संभावित मरीज मन के जांच रिपोट के अगोरा करे बिना तुरंते सावधानी बरतत ओ मन ल इलाज मुहइया कराये ल कहिन।
श्री सिंहदेव ह स्वाइन फ्लू ले बचाव अऊ रोकथाम बर सबो जिला मन म जन-जागरूकता अभियान संचालित करे के घलोक निर्देश दीन। उमन एडवाइजरी जारी करके स्वाइन फ्लू के लक्षण, बचाव अऊ रोकथाम के बारे म जादा ले जादा मनखे मन ल बताये ल कहिन। श्री सिंहदेव ह शासन कोति ले स्वाइन फ्लू के जांच अऊ इलाज बर करे गए व्यवस्था मन के बारे म घलोक मनखे मन ल जानकारी देहे ल कहिन। उमन बीमारी के समय रखे जाने वाला सावधानी मन अऊ आइसोलेशन के जरूरत के बारे म घलोक जागरूक करे के निर्देश दीन। स्वास्थ्य विभाग के अधिकारी मन ह बैठक म बताइन के सबो जिला मन के मुख्य स्वास्थ्य अउ चिकित्सा अधिकारी मन ल स्वाइन फ्लू ल लेके सतर्कता बरते के निर्देश देहे गे हे। बीमारी के प्रति जरूरी सावधानी अऊ इलाज के बारे म मनखे मन ल सरलग जागरूक करे जात हे। उमन बताइन के स्वाइन फ्लू के जांच शासकीय मेडिकल कॉलेज मन के माइक्रोबायोलॉजी विभाग अऊ जिला चिकित्सालय मन म करे जात हे। राज्य के सबो शासकीय मेडिकल कॉलेज, जिला चिकित्सालय अऊ सामुदायिक स्वास्थ्य केन्द्र मन म ओसेल्टामीवीर के दवई निःशुल्क देहे गए हे। आम नागरिक स्वाइन फ्लू के संबंध म जादा जानकारी बर निःशुल्क आरोग्य सेवा 104 म फोन करके जरूरी स्वास्थ्य परामर्श ले सकत हें।
बैठक म स्वास्थ्य विभाग के सचिव श्रीमती निहारिका बारिक सिंह, संचालक डॉ. प्रियंका शुक्ला, छत्तीसगढ़ मेडिकल सर्विसेस कार्पोरेशन के प्रबंध संचालक श्री निरंजन दास, पंडित जवाहरलाल नेहरू स्मृति चिकित्सा महाविद्यालय, रायपुर के डीन डॉ. आभा सिंह, डॉ. भीमराव अम्बेडकर स्मृति चिकित्सालय, रायपुर के अधीक्षक डॉ. विवेक चौधरी, महामारी अउ परियोजना निदेशक (एड्स) डॉ. आर.आर. साहनी अऊ अखिल भारतीय आयुर्विज्ञान संस्थान, रायपुर के निदेशक डॉ. नितिन एम. नागरकर संग बहुत अकन विशेषज्ञ मौजूद रहिन।


text:
छत्तीसगढ़िया सबले बढ़िया, गुरतुर बोली मीठ भाखा हे ।
कोन करिया कोन गोरिया, छत्तीसगढ़िया सबले बढ़िया ।
गाँव गवई के हमन रहइया, माटी के हावय घर अऊ कुरिया ।
बर पीपर हे तरिया नदिया, बाग बगीचा घन अमरइया ।
मन निरमल हे गंगा जइसे, सब ला मया करइया ।
धोती कुरता पटकू पहिरइया, चटनी बासी पेज खवइया ।
खुमरी ओढे चले नगरिहा, खेत खार म काम करइया ।
सोनहा जइसे अन्न उपजइया, सबके भूख मिटइया ।
तीजा पोरा देवारी मनइया, सुख दुख के संग देवइया ।
सुवा पंथी करमा ददरिया, छत्तीसगढ़ के संस्कृति बढ़िया ।
गरीब गुरबा के सेवा करइया, सबके चेत करइया ।
छत्तीसगढ़िया सबले बढ़िया, छत्तीसगढ़िया सबले बढ़िया ।
मालिक राम ध्रुव
पंडरिया (कवर्धा )
छत्तीसगढ़
[responsivevoice_button voice=”Hindi Female” buttontext=”ये रचना ला सुनव”]


text:
सुकमा : मोबाईल रिपेयरिंग प्रशिक्षण बर आवेदन 18 मार्च तक
March 08, 2017
सुकमा 08 मार्च 2017। लाईवलीहुड कॉलेज सुकमा मं मोबाईल रिपेरिंग प्रशिक्षण दिए जाही। जेखर खातिर इच्छुक हितग्राही मन ये कोर्स मं प्रशिक्षण प्राप्त करे बर 18 मार्च 2017 तक लाईवलीहुड कॉलेज सुकमा मं उपस्थित होके आवेदन पत्र जमा कर सकत हें। ये प्रशिक्षण 20 मार्च 2017 ले चालू होही। एखर आवेदन बर अभ्यर्थी के शैक्षणिक योग्यता 8वीं पास, जाति-निवास प्रमाण पत्र, आधार कार्ड, रोजगार पंजीयन प्रमाण पत्र संग 2 पासपोर्ट साईज फोटो लेके उपस्थित होवव।


text: रायपुर. 13 जून 2017। हमर छत्तीसगढ़ योजना म दू दिन के अध्ययन भ्रमण म आए बस्तर के पंचायत प्रतिनिधि मन हर आज बिहनिया इहां योजना के आवासीय परिसर म योगाभ्यास करिन। योगाभ्यास के बाद ओ मन ल स्वस्थ अउ प्रसन्न रहे के गुर घलोक बताए गीस। पंच-सरपंच मन ह नया रायपुर के उपरवारा स्थित आवासीय परिसर होटल प्रबंधन संस्थान म योग प्रशिक्षक मन के देखरेख म प्राणायाम अउ अनुलोम-विलोम संग योग के बहुत अकन आसन मन के अभ्यास करिन। राज्य शासन के हमर छत्तीसगढ़ योजना के तहत बस्तर संभाग के चार जिला के 500 ले जादा पंचायत प्रतिनिधि मन अभी अध्ययन भ्रमण म राजधानी रायपुर आए हावंय। एमां कोंडागांव के 195, बस्तर के 155, बीजापुर के 89 अउ कांकेर के 84 पंच-सरपंच सामिल हावंय।


text:
अपन रूस यात्रा के आखरी दिन प्रधानमंत्री नरेंद्र मोदी हर ऐतिहासिक राज्य हर्मिटेज संग्रहालय के घलोक दौरा करिस। प्रधानमंत्री नरेंद्र मोदी हर सेंट पीटर्सबर्ग मं यूरेशियन इकनॉमिक कमिशन के चेयरमैन टिगरन सर्गसयान ले मुलाकात करिन। एखर अलावा प्रधानमंत्री मोदी आज सेंट पीटर्सबर्ग अंतरराष्ट्रीय आर्थिक मंच के आखरी सत्र मं हिस्सा लीन। पीएम मोदी मंगोलिया के प्रधानमंत्री, ऑस्ट्रिया के चांसलर अऊ संयुक्त राष्ट्र महासचिव एंटोनियो गुटरस के संग बैठक तको करहीं। तेकर बाद मं पीएम मोदी फ्रांस के राजधानी पेरिस बर रवाना होही। जिहां ओ मन फ्रांस के राष्ट्रपति इमॅन्यूएल मैक्रॉन के संग भारत अऊ फ्रांस के बीच रणनीतिक संबंध मन ल अऊ मजबूत बनाए बर द्विपक्षीय वार्ता करहीं।
प्रधानमंत्री आज सेंट पीटर्सबर्ग मं आयोजित होवइया अंतरराष्ट्रीय व्यापारिक मंच 2017 के कार्यक्रम मं घलोक हिस्सा लीस जेमां भारत मेहमान देश के रूप मं सामिल होइस। प्रधानमंत्री नरेन्द्र मोदी ए खास कार्यक्रम के मुख्य अतिथि के तौर म सामिल होइन।
आप मन जानतेच होहू कि रुस के यात्रा के पहिली दिन भारत अऊ रूस के बीच शिखर वार्ता होइस जेमां 12 बड़का समझौता मन म हस्ताक्षर करे गीस। येमां सबले महत्वपूर्ण रहिस कुडनकुलम मं परमाणु ऊर्जा संयंत्र के इकाई 5 अऊ 6 के निर्माण बर समझौता। भारत अऊ रूस हर क्रेडिट रेटिंग एजेंसी के विकास ल लेके घलोक संकल्प जाहिर करे गीस। एखर अलावा दुनों देश एविएशन सेक्टर मं घलोक द्विपक्षीय संबंध बढ़ाय म राजी होइन। ये मौका म रूस हर संयुक्त राष्ट्र सुरक्षा परिषद मं भारत के स्थायी सदस्यता के समर्थन तको करिस।
बाद मं प्रधानमंत्री हर ट्वीट करके बताइस कि रात कन के जेवन के पहिली उमन प्रसिद्ध पत्रकार मेगिन कैली के संग चिटिकन बातचीत करिन जऊन आज पीटर्सबर्ग मं आयोजित होवइया अंतरराष्ट्रीय आर्थिक फोरम 2017 के संचालक आए।
गुरूवार के दिन प्रधानमंत्री नरेंद्र मोदी हर रूस के राष्ट्रपति व्लादिमीर पुतिन से घलोक मुलाक़ात करिन अऊ दुनों ह 18वां वार्षिक भारत-रूस सम्मेलन मं हिस्सा लीन। ए सम्मेलन के बाद प्रधानमंत्री हर वो पल ल सुरता करिस जब वो 2001 मं गुजरात के मुख्यमंत्री के तौर म पहली बार इहां आए रहिन। पीएम हर कहिन कि भारत अऊ रूस के बीच 70 साल जुन्ना द्विपक्षीय राजनयिक संबंध वैश्विक मायने मं महत्वपूर्ण हे।
style="display:block"
data-ad-client="ca-pub-3208634751415787"
data-ad-slot="4115359353"
data-ad-format="link">
style="display:block"
data-ad-format="autorelaxed"
data-ad-client="ca-pub-3208634751415787"
data-ad-slot="1301493753">


text:
छत्तीसगढिया सब ले बढ़िया । ये कहावत ह सिरतोन मा सोला आना सहीं हे । इंहा के मनखे मन ह बहुत सीधा साधा अउ सरल विचार के हवे। हमेशा एक दूसर के सहयोग करथे अउ मिलजुल के रहिथे । कुछु भी तिहार बार होय इंहा के मनखे मन मिलजुल के एके संग मनाथे ।
छत्तीसगढ़ ह मुख्य रुप ले कृषि प्रधान राज्य हरे । इंहा के मनखे मन खेती किसानी के उपर जादा निर्भर हे । समय – समय मा किसान मन ह अपन खुशी ल जाहिर करे बर बहुत अकन तीज – तिहार मनावत रहिथे ।
खेती किसानी के तिहार ह अकती के दिन ले शुरू हो जाथे । अकती के बाद में हरेली तिहार मनाथे । फेर ओकर बाद पोरा तिहार मनाय जाथे ।
पोरा तिहार – पोरा पिठोरा ये तिहार ह घलो खेती किसानी से जुड़े तिहार हरे ।येला भादो महीना के अंधियारी पाँख ( कृष्ण पक्ष) के अमावस्या के दिन मनाय जाथे । ये तिहार ल विशेष कर छत्तीसगढ़, मध्यप्रदेश, महाराष्ट्र अउ कर्नाटक मा जादा मनाय जाथे ।
पोरा काबर मनाय जाथे – पोरा तिहार मनाय के पाछु एक कहावत ये भी हावय के भादो माह (अगस्त) में खेती किसानी के काम ह लगभग पूरा हो जाय रहिथे । धान के पौधा ह बाढ़ जाय रहिथे । धान ह निकल के ओमे दूध भराय के शुरु हो जाथे । या हम येला कहि सकथन के अन्न माता ह गर्भ धारण करथे । इही खुशी मा किसान मन ह पोरा के तिहार ल धूमधाम से मनाथे ।
बइला के पूजा – खेती किसानी बर सब ले उपयोगी पशु बइला हरे । बइला के बिना खेती के काम अधुरा हे । ये पाय के किसान मन ह आज के दिन बइला ल बढ़िया तरिया नदियाँ मा नउहा के साफ सुथरा करथे अउ ओकर पूजा करथे ।
ये दिन बइला ल बहुत सुघ्घर ढंग ले सजाय जाथे । ओकर सींग मा पालिस लगाय जाथे । घेंच मा घाँघरा पहिनाय जाथे अउ किसम – किसम के फूल माला पहिना के सजाय जाथे ।
प्रतियोगिता के आयोजन – पोरा तिहार के दिन गाँव अउ शहर सबो जगा किसम – किसम के प्रतियोगिता भी रखे जाथे । कोनों जगा बइला दौड़ के प्रतियोगिता त कोनों जगा बइला सजाय के प्रतियोगिता रखे जाथे । गाँव के मन ह एकर खूब आनंद उठाथे ।
माटी के बइला – ये दिन घरो घर मा लइका मन बर माटी या कठवा के बइला बजार ले खरीद के लाय जाथे । पहिली येकर घर मा विधि विधान से पूजा करे जाथे । ताहन लइका मन ये बइला ल खूब खेलथे । लइका मन भी एकर प्रतियोगिता रखथे अउ मजा लेथे ।
चुकी पोरा – टूरा (लड़का) मन ह माटी के बइला ल खेलथे त टूरी (लड़की ) मन ह चुकी पोरा खेलथे ।
चुकी पोरा मा खाना बनाय के जम्मो समान ह रहिथे ।
जइसे – चुल्हा , कराही,कलछुल,तोपना,तावा,चिमटा,
बेटी- बेटा बर पूजा – पोरा तिहार के दिन सबोझन अपन – अपन घर मा चौसठ योगिनी अउ पशुधन के पूजा करथे । जेमे अपन संतान के लंबा उमर के कामना करे जाथे ।
आनी बानी के पकवान – आज के दिन घर -घर मा आनी- बानी के पकवान बनाये जाथे । छत्तीसगढ़ मा चीला, चौसेला, ठेठरी, खुरमी, गुझिया, बरा, सोंहारी, खीर -पुरी, गुलगुला भजिया अइसे किसम – किसम के पकवान बनाय जाथे अउ मिल बाँट के खाय जाथे ।
तीजा के तिहार – भादो महीना मा अंजोरी पाँख (शुक्ल पक्ष) के तीसरा दिन तीजा के तिहार मनाय जाथे । छत्तीसगढ़ मा तीजा के तिहार ल माइलोगिन (औरत) मन बहुत ही धूमधाम से मनाथे । ये समय सबो दीदी बहिनी मन मइके मा आय रहिथे अउ अपन पति के लंबा उमर बर उपास रहिथे ।
दूसर दिन किसम – किसम के पकवान फल फूल अउ कतरा खा के फरहार करथे । तीजा के दिन सबो महिला मन नवा – नवा लुगरा पहिनथे अउ खेलकूद भी करथे ।
ये प्रकार से तीजा – पोरा के तिहार ल बहुत ही धूमधाम अउ उत्साह के मनाय जाथे । येकर से गाँव मा एक दूसर से मेलजोल बढथे अउ भाईचारा के भावना प्रगट होथे ।
महेन्द्र देवांगन माटी
पंडरिया (कवर्धा)
8602407353
mahendradewanganmati@gmail.com


text:
मुख्यमंत्री डॉ. रमन सिंह करहीं शुभारंभ
रायपुर 29 मार्च 2017। देश के कई ठन राज्य मन के बाल अधिकार संरक्षण आयोग मन के राष्ट्रीय कार्यशाला छत्तीसगढ़ के राजधानी रायपुर के नवीन थिरावन भवन के सभाकक्ष म 30 अउ 31 मार्च को आयोजित करे जात हवय। कार्यशाला के शुभारंभ मुख्यमंत्री डॉ. रमन सिंह काली 30 मार्च को संझा 4 बजे करहीं। कार्यशाला म राज्य मन के बाल संरक्षण आयोग के अध्यक्ष अउ सदस्य मन, विसय विशेषज्ञ मन, बाल अधिकार अउ संरक्षण के क्षेत्र म काम करइया स्वयं संस्था मन के प्रतिनिधि अउ संबंधित विभाग प्रमुख मन ल आमंत्रित करे गए हे। कार्यशाला के थीम ‘सुरक्षित बचपन-सुरक्षित भविष्य’ हावय। कार्यशाला म बाल अधिकार अउ ऊंखर प्रभावी संरक्षण बर चिंतन के संग-संग विसय विशेषज्ञ मन ले जे.जे. एक्ट 2015, पॉक्सो एक्ट 2012, आर.टी.ई. एक्ट 2009 अउ लेबर एक्ट के प्रभावी क्रियान्वयन के संबंध म प्रस्तुतिकरण देहीं। छत्तीसगढ़ राज्य म बाल अधिकार संरक्षण के क्षेत्र म सबले अच्छा नवा प्रयोग मन के जानकारी के संगें-संग आन राज्य मन अउ केन्द्र शासित प्रदेश म बाल अधिकार अउ बाल संरक्षण के क्षेत्र म करे जावत सर्वश्रेष्ठ प्रयोग मन के संबंधित राज्य के प्रतिभागी मन अपन जानकारी देहीं।


text:
मुख्यमत्री ह मां परमेश्वरी महोत्सव म संघरिन
देवांगन समाज के भवन के बढ़ोतरी बर 20 लाख रूपया के सहायता के करिन घोषणा
रायपुर, 01 फरवरी 2017। मुख्यमत्री डॉ. रमन सिंह ह कहिन हे कि हाथकरघा बुनकरी के परम्परागत कुटीर उद्योग के संग छत्तीसगढ़ के देवांगन समाज प्रधानमत्री श्री नरेन्द्र मोदी के ’मेक-इन-इंडिया’ के सपना ल साकार करत हे। डॉ. सिंह हर आज जिला मुख्यालय राजनांदगांव स्थित पद्मश्री गोविंद राम निर्मलकर सभागृह म देवांगन समाज कोति ले आयोजित मां परमेश्वरी महोत्सव ल सम्बोधित करत ए आशय के विचार व्यक्त करिन। उमन अड़बड़ झन उपस्थित देवांगन समाज के प्रतिनिधि अऊ लोगन मन ल वसंत पंचमी अऊ मां परमेश्वरी महोत्सव के बधाई अउ शुभकामना दीन।
उमन देवांगन समाज के मांग ल तुरते मानत राजनांदगांव म जिला स्तरीय देवांगन समाज भवन के विस्तार बर 20 लाख रूपए के सहायता के घलोक घोषणा करिन। मुख्यमत्री डॉ. रमन सिंह ह कहिन कि कार्यक्रम म देवांगन समाज के बहिनी मन अड़बड़ झन उपस्थिति हें, ये बात ह समाज म महिला मन के सम्मान अऊ ऊंखर महत्वपूर्ण स्थान ल बतात हे। उमन कहिन कि देवांगन समाज म बहिनी अउ दाई मन के जागरूकताच ह आगू बढ़ने के कारण हे। डॉ. सिंह हर कहिन कि देवांगन समाज हर कपड़ा बुने के संगें-संग प्रशासनिक पद म पहुंचके अऊ अच्छा व्यवसाय स्थापित करके राजनांदगांवच नहीं बल्कि छत्तीसगढ़ के घलोक मान देश-विदेश म बढ़ावत हें।
डॉ. सिंह हर कहिन कि 10-12 साल पहिली छत्तीसगढ़ म सरकार बने के बाद काम काज के समीक्षा के समय प्रदेश के बुनकर समिति मन के खस्ता हालत के जानकारी मोला मिले रहिस हे। ओ समय प्रदेश के लगभग 80 प्रतिशत बुनकर समिति मन कर्जा के बोझ म लदे रहिन अऊ बैंक मन हर ओ मन ल डिफाल्टर घोषित कर दे रहिन हे। अइसन स्थिति म देवांगन समाज ल आगू बढ़ाए अऊ ऊंखर जीवन यापन बर मजबूत व्यवस्था करे के उद्देश्य ले सरकार हर बुनकर समिति मन के कर्जा ल माफ करे रहिस। उमन कहिन कि सरकार के ए कदम ले प्रदेश के बुनकर समिति मन फेर अपन पांव म खड़े हो गीस अऊ देवांगन समाज के जीवटता अउ मेहनत ले आज छत्तीसगढ़ हाथकरघा उद्योग म पूरा देश म विशेष पहिचान रखथे। डॉ. सिंह हर कहिन कि बुनकर समिति मन ल आगू बढ़ाए, युवा पीढी़ ल ए व्यवसाय ले जोड़े राखे अऊ बाजार के प्रतिस्पर्धा ले मुकाबला करे बर घलोक सरकार देवांगन समाज अऊ बुनकर समिति मन ल हर संभव सहायता करे के उदीम करही। युवा बुनकर मन ल कौशल प्रशिक्षण के तहत बुनकरी विधा म निपुण करे खातिर नवां-नवां तकनीक मन के प्रशिक्षण, नवा मशीन मन के जानकारी के संगें-संग समूह बनाके व्यवसाय स्थापित करे बर घलोक सहायता के प्रावधान शासकीय योजना मन म करे गए हे। डॉ. सिंह हर देवांगन समाज ल रेडिमेड कपड़ा निर्माण के काम म घलोक आगू आए के सलाह दीन। उमन स्थानीय बाजार के संगें-संग देश के बड़े प्रतिस्पर्धी बाजार मन अऊ कंपनि मन के जरूरत के हिसाब ले कपड़ा बुने अऊ रेडिमेड कपड़ा बनाए म जोर दीन।
डॉ. सिंह हर कहिन कि देवांगन समाज ह सामुहिक विवाह के प्रथा सुरू करके, अनावश्यक खरचा अउ दहेज जइसे सामाजिक कुप्रथा ल खतम करे के दिशा म कदम बढ़ाए हे। उमन शासन के मुख्यमत्री कन्यादान योजना के घलोक जादा ले जादा लाभ लेहे के बात कहिन। डॉ. सिंह ह समाज के उपस्थित वरिष्ठ मनखे मन ले सामुहिक विवाह ल प्रोत्साहन देहे के घलोक अपील करिन। कार्यक्रम म मुख्यमत्री ह देवांगन समाज के सामूहिक विवाह के तहत दांपत्य बंधन म बंधे दू नवविवाहित जोड़ा किरण- जागृत अऊ पुर्णिमा-योगेश कुमार ल अपन शुभाशीष अऊ भविष्य बर शुभकामना घलोक दीन।
ए अवसर म नगर निगम राजनांदगांव के महापौर श्री मधुसूदन यादव अउ नगर देवांगन समाज के अध्यक्ष श्री नीलेश देवांगन संग बहुत अकन वक्ता मन लोगन ल सम्बोधित करिन। आयोजक मन कोति ले मुख्यमत्री डॉ. रमन सिंह ल स्मृति चिन्ह घलोक भेंट करे गीस। कार्यक्रम म छत्तीसगढ़ राज्य भण्डार गृह निगम के अध्यक्ष श्री नीलू शर्मा, छत्तीसगढ़ उर्दू अकादमी के अध्यक्ष श्री अकरम कुरैशी, राज्य समाज कल्याण बोर्ड के अध्यक्ष श्रीमती शोभा सोनी, बीस सूत्रीय कार्यक्रम क्रियान्वयन समिति के उपाध्यक्ष श्री खूबचंद पारख, जिला सहकारी केन्द्रीय बैंक के अध्यक्ष श्री सचिन बघेल, नागरिक आपूर्ति निगम के पहिली अध्यक्ष श्री लीलाराम भोजवानी, पाठ्य पुस्तक निगम के पहिली अध्यक्ष श्री अशोक शर्मा, राजगामी संपदा न्यास के पहिली अध्यक्ष श्री संतोष अग्रवाल, नगर निगम के सभापति श्री शिव वर्मा संग देवांगन समाज के पदाधिकारी अउ नागरिक मन घलोक उपस्थित रहिन।


text:
- मोदी सरकार के तीसर वर्षगांठ म रायपुर मं समारोह आयोजित
- केन्द्रीय खेल राज्य मंत्री हर ककहस: रमन सरकार के लोक सुराज अभियान देश के हर राज्य बर अनुकरणीय
- मुख्यमंत्री हर कहिन-श्री नरेन्द्र मोदी देश ल नवा दिशा देवइया प्रधानमंत्री
रायपुर, 27 मई 2017। केन्द्रीय खेल अऊ युवा कल्याण राज्य मंत्री श्री विजय गोयल हर कहिस हे कि प्रधानमंत्री श्री नरेन्द्र मोदी हर अपन कुशल नेतृत्व ले देश ल तीन साल के भीतर विकास के बहुत अकन नवा ऊंचाईयों तक पहुंचाए हे। राष्ट्रपिता महात्मा गांधी हर छुआ-छूत अऊ वर्ग भेद ल मेटाय के आजादी के आंदोलन मं जऊन प्रकार देशवासि मन ल संगठित करिस, ठीक वोइसनहे श्री मोदी ‘सबका साथ-सबका विकास’ के भावना के संग देश के सब्बो मनखे ल एक सूत्र मं बांधके आर्थिक आजादी बर भारत ल विकास के राह म तेजी ले आगू ले जावत हे।
श्री गोयल आज दोपहर छत्तीसगढ़ के राजधानी रायपुर मं राज्य सरकार अऊ जिला प्रशासन कोति ले आयोजित समारोह ल सम्बोधित करत रहिन। उमन कहिन- महात्मा गांधी हर हर गांव, हर शहर अऊ मोहल्ला मं सार्वजनिक स्वच्छता म विशेष रूप ले बल देहे रहिस। ऊंखर आदर्श के जइसन श्री नरेन्द्र मोदी हर स्वच्छ भारत मिशन के संग देशवासि मन मं स्वच्छता के प्रति जादा ले जादा जागृति लाय के प्रयास करिन हे।
मुख्यमंत्री डॉ. रमन सिंह के अध्यक्षता मं ये समारोह प्रधानमंत्री श्री नरेन्द्र मोदी के नेतृत्व मं केन्द्र सरकार के पहिली तीन साल पूरा होए अऊ चौथे साल मं प्रवेश म आयोजित करे गए रहिस। समारोह मं प्रधानमंत्री के प्रमुख योजना मन के तहत कई हितग्राहि मन ल सामान अऊ ऋण अउ अनुदान राशि के चेक देहे गीस। श्री गोयल हर ए अवसर म जहां मोदी सरकार के कई जनकल्याणकारी केन्द्रीय योजना मन म प्रकाश डालिन, उहें उमन मुख्यमंत्री डॉ. रमन सिंह के नेतृत्व मं छत्तीसगढ़ मं हर साल गर्मि मं आयोजित होवइया प्रदेश व्यापी लोक सुराज अभियान के घलोक विशेष रूप ले उल्लेख करिस । श्री गोयल हर कहिस- छत्तीसगढ़ के रमन सरकार के लोक सुराज अभियान देश के हर राज्य बर अनुकरणीय हे। देश के हर राज्य ल एला अपनाना चाही।


text:
कहनी-किस्सा
शनिवार, 30 जुलाई 2016
नान्हे कहिनी-‘राष्ट्र के सेवक"
सोमवार, 23 फ़रवरी 2015
चार बेटा राम के कौडी के ना काम के
इही गांव मा तोप नाम के एक किसान रहय, जेखर दषरथ कस चार झन छोरा हीरा, हरूवा, झड़ी अऊ झडुवा । तोप हा ददा दाई के दस पंद्रा इकड़ खेत मा तनमन ले खेती करय अउ अपन लइका बच्चा के भरण-पोसण करय। अपन जमाना मा तोप हा अंग्रेज मन के स्कूल ले चैथी पास रहय । ओ जमाना चैथी पढे मन ला मास्टरी, पटवारी, बाबू के नौकरी बिना मांगे मिल जय । घर बइठे नौकरी के आर्डर । आज कस मारा-मारी नई रहय । फेर ओखर ददा हा ओला नौकरी मा नई भेजीस कहे लगीस-‘‘उत्तम खेती, मध्यम व्यपार अउ नीच नौकरी, छाती तान कमा बाबू अउ लात दे के सुत‘‘ । तैं मोर एके झन बेटा तोर बर अतका खेती-खार पूरय के बाचय । ओ बखत के आदमी मन संस्कारी रहय, अपन दाई-ददा के बात ला नइ पेले सकय । आजकाल के लइका मन कस मुँडपेल्ली काम नइ करे पात रहिन । अपन ददा के बात मान अपन गांव मा अपन खेती अउ परिवार मा मगन तोप रमे रहिगे । अपन ददा के संस्कार ला हीरा, हरूवा, झड़ी अउ झडुवा मा पेड़ के जर मा पानी रिकोये कस रिकोय लगिस । बेरा जात नई लगय देखते-देखत लइका मन पढ़ लिख के तइयार होगे । तोप अपन चारो लइका ला षिक्षा, संस्कार के संगे संग काम करे के कूबत घला पैदा करिस । एही कारण ओखर चारो लइकाशहर मा बने बने नौकरी-चाकरी करे लगिन । चारो लइका के बर बिहाव करके तोप गंगा नहा लिहीस ।
चारो बेटा बहू शहर मा अउ डोकरा-डोकरी गांव मा । घर कुरिया भांय-भांय करय । तोप गांव बस्ती मा घूमे फिरे ला निकल जय, त ठोकरी कुवंरिया निच्चट अकेल्ला घर कुरिया के भिथिया ला देखय फेर अँगना ला देखय । देखय- हीरा ठुमुक-ठुमुक दउड़त हे, पांव के घुंघरूं वाले साटी छन-छन बोलत हे, अपन हा दुनो हाथ लमाय ओ बेटा मोर हीरा कहत पाछू कोती उल्टा पाँव आवत हे । ऐही बखत फोन के घंटी बाजे लगिस । कुवंरिया झकना के फोन ला उठाइस -
‘दाई पा लगी‘ का करत हस ओ ददा कहां हे ? दूसर कोती ले हीरेच ह बोलत रहय । कुवंरिया के आँखी डहर ले आँसू छलके लगिस - ‘खुष रह बेटा खुश रह रे‘ अउ का हाल चाल बाबू ।
ओम का करत हे गा ?
स्कूल गे हे दाई ।
अब का पढ़त हे ओम हा ?
क्लास फोर
अच्छा अच्छा, अउ बहू गीता कहां हे गा ?
ऐ................दे बात अधूरा रहय के फोन हर कटगे । दाई के अंतस हा भुखायेच रहिगे । का करेबे फोन उठाय भर ला आथे फोन लगाय लय तो आवय नहीं । चुरमुरा के रहिगे बिचारी कुवंरिया हर ।
ओती बर गीता हा हीरा के हाथ ले फोन झटकत कहत हे -‘आई डोंट लाइक टाकिंग विथ युवर मदर‘ आपके मम्मी फिर गांव आने को कहेगी मुझे वहां जाना पसंद नहीं । ओम वहां जाकर गंदा-गंदा गाली गालोच देना सीख जाता है, गंदे स्थान पर खेलता है ।
‘‘ ओही गांव के हीरा ह तोर हीरा होय हे गोइ‘‘-मन मा हीरा बुदबुदावत कहे लगिस-‘‘तो क्या हम अपने मम्मी-पापा को यूँ ही छोड दे अकेले‘
‘‘वहां सब कुछ तो है ना जमीन जयदाद, ऊपर से तू हर महिना पैसा भेजते हो और क्या चाहिये उन्हे‘‘ गीता हर झुंझलावत कहिस । दुनो झन मा अइसने तकरार आय दिन होत रहय । फेर हीरा एको घा अपन दाई ददा मेर जायके हिम्मत नइ कर पाइस । हां हर महिना जउन बनतिस रूपया पइसा जरूर भेज दय ।
हरूवा हर एक ठन बड़ेक जन कंपनी के मनेजर साहब बनगे रहय । ओखर गोसाइन घला एकठन कम्प्यूटर कंपनी मा इंजिनियर रहय । सुत उठ के आफिस अउ आफिस ले आके बिस्तर ऊंखर दिन अइसने निकलत रहय काम बुता छोड़ अपने बर सोचे के फुरर्सत नइ रहय त दाई ददा ला का सुरता करतिन ।
झड़ी सरकारी आफिस के बाबू रात दिन टेबिल के बुता अउ ओखर खालहे ले कमई । लालच बुरी बलाई अउ अउ के फेर मा घर डहर के चिंता हरागे । रात दिन कूद-कूद के कमई अउ डौकी लइका संग गुलछर्रा उठई ओखर जिंदगी होगे रहय ।
झडुवा एक ठन कंपनी के सेल्स मेन रहय । ये शहर ले ओ शहर समान के आर्डर ले बुता करय । ओखर मन तो गांव जाय के होवय फेर वाह रे बुता छुटटीच नई मिलय अइसे फतके रहय अपन काम मा ।
कुवंरिया फोन ला धरे के धरे अवाक खडे रहय सोचत- का अच्छा दिन रहिस ओ दिन हा- लइका मन सुघ्घर खेलय पढ़य अउ लड़य दाई-दाई गोहरावत रहंय बुता तक नइ करन देत रहिन -‘दाई-दाई मझला भइया मोला मारथे संग मा नइ खेलावन कहिके, महूँ खेल हूँ दाई‘ छोटे लइका झडुवा हा अपन दाई ला गोहरावत रहय । ‘लइकामन के सुरता करत ‘अरे बेटा झड़ी आतो ऐती‘ कुंवरिया हा मुँह ले बोल डरिस । ओतके बेरा तोप हा घूम फिर के दुवारी मा घुसरत रहय । कुवंरिया के भाखा सुन के ओखर मुँह मा चमक आगे के झड़ी षहर ले आय हे कहिके । ऐती-ओती देखिस झड़ी कहां हे ? लइका मन कहां हे ? चारो-कोती देखीस नई पाइस कोनो ला । तोप समझगे कुवंरिया हा लइका मन के सुरता मा सुर्रात हे कहिके । तोप हा मन मा ठानिस के दू चार दिन बर कुवंरिया ला सहर लइका मन देखा के ला हूँ कहिके । ओ हर कुवंरिया ले कहिस -‘ऐजी सुनत हस काली हीरा मन मेर जाबो रोटी-पिठा बना ले । कुवंरिया के उखड़त सांस मा फेर सांस आगे सिरतुन हीरा के ददा । का कहे जी फेर एक बार कहि तो । ह-हो हीरा मेर शहर जाबो रोटी-पिठा बना डर ।
कुवंरिया कुलकत ठेठरी-खुरमी बरे लगिस । घीव के मोवन डार के कुसली घला सेकीस । सोवत ले ओ हर लइकामन बर तइयारी करीस । लइकामन मेर जाये के साध मा निंद घला नइ आवत रहय । खुशी मा कुलकत मुंदधरहा ले उठ के नहा धो के तइयार होगे । गांव के पहिली गाड़ी मा दूनो झन शहर बर निकल गे । दिन भर के रददा मा मुंदधियार के सहर पहुँचिन । घर पहुँचिन त ओतके बेर हीरा मन डायनिंग टेबल मा खाय बर बइठे रहँय । हीरा दाई-ददा ला देख बड़ खुश होगे उठ के सुघ्घर दाई-ददा के पाँव छू के पैयलगी करीस । गीता घला लाजे काने दूनो झन के पांव छुईस । कुवंरिया झटटे ओम ला गोदी मा लेके चूमे लागीस । लइका ला पाय-पाय हीरा के मुँहे-मुँह ल देखय अउ लइका ला दुलारय । खाय-पिये के बाद कुवंरिया हीरा संग बतियाय लगिस कब आधा रात होगे गम नइ पाइन । बिहनिया ले नहा धो के ओम स्कूल त हीरा अपन आफिस चल दिहीस । गीता घला आज काल के नारी घर मा फोकट थोरे बइठे रहितिस उहू हा प्रायवेट स्कूल मा बढ़ाय बर चल दिहीस । तोप घला सम्हर ओढ़ के शहर घूमे बर निकल गे । कुवंरिया अक्केला के अक्केला । एकाक घंटा मा तोप घुम फिर के आईस । कुवंरिया, तोप ला लोटा मा पानी देत कहिथे -
कहां गे रहेवजी
कहां जाबे भइगे सड़क कोती भीड़-भाड़ देख के आगेंव ।
बने करेव जल्दी आके अकेल्ला मन बने नइ लगय । लइकामन ला देख के बने लगीस जी । फेर सोचथंव-का जमाना आगेजी सब अपने मा मगन काम-काम अउ काम । घर मा जम्मो जिनीस हवय नइये काही त मनखे । अइसे गोठ-बात करत संझा होगे जम्मो प्राणी अपन-अपन काम ले घर आईन खाइन-पिइन अउ सुतगे । ऐही रकम दुनो ऊंहा हफ्ता भर रहिके गांव आगे ।
गांव आये दुये चार हफ्ता होय रहय के कुंवरिया बीमार परगे अउ दुये चार दिन मा अतका कमजोर होगे गे खटिया ले उठे बइठे नइ सकीस । तोप फोन करके जम्मो लइका ला घर आये बर कहिस । चारो लइका अपन-अपन बुता ले छुट्टी ले के घर आईन । लईका मन देख के डोकरी कुंवरिया के मन हा हरियागे । चारो बेटा-बहू ले घर भरे-भरे लगय । अंगना मा नान्हे-नान्हे लइका मन खेल ले फेर एक बार कुवंरिया मन अउ अंगना भर गे दुयेच दिन मा । ओखर सख अब खटिया ले उठे के होगे ।
चारो बेटा-बहू दू दिन के छुट्टी ले के आये रहिन । काम के चिंता मा ओमन दाई ला बने होवत देख अपन- अपन काम म चल देइन ।फेर डोकरा-डोकरी अक्केल्ला के अकेल्ला कुछे दिन मा डोकरी फेर पर गे । लइकामन के सुरता मा सुरर-सुरर के ऐ दरी अइसे परीस के उठे नइ सकिस । गांव के मन डोकरी के अंतिम दरसन करे बर आय रहय ते मन गोठियात रहंय - डोकरी के जीव लइका मन बर लग गे । आखरी बेरा मा कोनो संग नइ दे पाइन । का करबे -चार बेटा राम के कौड़ी के ना काम के ।
ग
-रमेशकुमार सिंह चौहान
मंगलवार, 30 सितंबर 2014
अंतरद्वंद (लघुकथा)
मालिक को पता था गोपाल को लास्ट स्टेज का कैंसर है । अंतरद्वंद से जुझता वह कहा ले गोपाल ले दिल छोटा क्यो करता है अभी तुम्हे बहुत काम करना है ।
गुरुवार, 21 नवंबर 2013
मुर्रा के लाडू (कहानी)
ओही जमाना के बात ये जब मैं छै-सात बरस के रहे हो हूँ। हमन तीन भाई अउ ममा के तीन झन लईका ममादाई ले रोज सांझ होतीस तहां ले कहानी सुनाय बर पदोय लगतेंन । ममादाई पहिली खा-पिलव फेर सुते के बेर कहानी सुनहूँ कहिके मनावय । हमन मामी ले जल्दी खायबर दे कहिके चिल्लात रहेन । खातेन-पितेन अउ चुमुक ले खटिया म कथरी ओढ़ के बइठ जातेन अउ ममादाई ल जल्दी आ कहिके गोहरातेन । ममादाई ल बरोबर खटिया-पिढिया नई करन देत रहेन तभो ले ममादाई अपन काम-बुता ल करके खटिया म सुतत-सुतत कहानी सुनाय ल शुरू करय ।
नवागढ़ के हाट बजार म राजू अऊ ओखर संगी सत्तू दुनो छन लइका घूमत रहिन आनी बानी के समान बेचावत रहय । कोनो मेरा साग-भाजी, बंगाला गोल-गोल, मुरई लंबा-लंबा, रोठ-रोठ, गोलईंदा भाटा ........कोनो मेरा नवा-नवा कपड़ा अउ का-का । ऐखर ले ओमनला का करे ला । ओमन ला थोड़े साग-भाजी लेना रहिस । ओमन तो घूमत मजा लेत रहिन । खऊ-खजाना खोजत रहिन । ये पसरा ले ओ पसरा ।
मिठईया के दुकान म सजे रहय जलेबी गोल-गोल, छड़िया मिठई सफेद-सफेद पेंसिल असन, बतासा फोटका असन । दुनो लइका के मन ललचाय लगीस । राजू मेरा एको पइसा नई रहय ओ का करतिस देखत भर रहय । सत्तू धरे रहय चार आना फेर ओखर मन का होईस काही नई लेइस । दुनो छन आगू बाड़गे आगू म केवटिन दाई मुर्रा, मुर्रा के लाडू अउ गुलगुल भजिया धरे बईठे रहय । राजू कनेखी देखय पूरा देख परीहव ता मुह मा पानी आ जाही । सत्तू ह गुढेर के देखय ऐला खाव के ओला । फेर सत्तू कुछु नई लेईस । चल यार घर जाबो कहिके वह हाट ले रेंगे लगिस । दुनो छन पसरा छोड घर के रद्दा हो लिन। रद्दा म सत्तू के षैतानी मन म कुछु विचार आइस ओ हर राजू ले कहिस चल तैं घर चल मैं आवत हव । ओ हर ऐती ओती करत फेर बाजार म आगे । राजू ल कुछ नई सुझीस का करव का नई करव फेर सोचिस चल बाजार कोती एक घा अउ घूम के आजाँव पाछू घर जाहूँ ।
राजू धीरे धीरे हाट म आगे । देख के ओखर आँखी मुदागे । सत्तू ह कागज म सुघ्घर मुर्रा के लाडू धरे-धरे कुरूम-कुरूम खावत रहय । राजू के बालमन म विचार के ज्वार भाटा उछले लगीस ।
मोर संगी...........
ओखर पइसा..........
का करव...........
टुकुर-टुकुर देखय अउ सोचय । मुँह डहर ले लार चुचवात रहय अब्बड धीरज धरे रहव फेर सहावत नई रहय । कोकड़ा जइसे मछरी ल देखत रहिथे ओइसने । ओइसनेच छप्पटा मारीस मुर्रा के लाडू म धरीस अऊ फुर्र........
सत्तू कुछ समझे नई पाइस का होगे । हाथ म लाडू नई पाके रोय लागीस भागत राजू के कुरथा ला देख के चिन्ह डारिस । राजू लाडू लूट के भाग गे । सत्तू रोवत-रोवत आवत रहय ओतकेच बेर ओखर ममा चइतराम ओती ले आवत रहिस । भांचा ल रोवत देख अकबका गे
का होगे भांचा ?
काबर रोवत हस?
का होगे गा ?
सत्तू सुसकत-सुसकत बताइस ओखर मुर्रा के लाडू........
राजू ह .............
धरके भगा गे...........।
काबर गा ?
सुसकत-सुसकत सत्तू जम्मो बात ल बताईस ।
ओ हो भांचा तोरो गलती नईये ?
तोला अइसन नई करना रहिस ।
चल तोर बर अऊ मुर्रा के लाडू ले देथव । सत्तू फेर कागज म सुघ्घर मुर्रा के लाडू धरे कुरूम-कुरूम खाये लगीस ।
ओती बर राजू ह मुर्रा के लाडू धरे खुष होगे अउ खाये बर मुँह म गुप ले डारिस । जइसने मुँह मा लाडू के गुड़ ह जनाइस ओला अपन दाई के बात के सुरता आगे-
बेटा हमन गरीब आन
हमर ईमान ह सबले बड़े पूंजी आय ।
हमला अपन मेहनत के ही खाना चाही ।
दूसर के सोना कस चीज ला घला धुर्रा कस समझना चाही ।
राजू के मुँह मा लाडू धरायेच रहीगे ना वो खा सकत रहिस न उलग सकत रहिस । मुँह ह कहत हे - हमला का जी खायेले मतलब, स्वाद ले मतलब । बुद्वि कहत है- नहीं दाई बने कहिथे दूसर के चीज ला ओखर दे बिना नई खाना चाही । मन अउ बुद्वि म उठापटक होय लागीस । मन जीततीस त लाडू कुरूम ले बाजय । बुद्धि जीततीस चुप साधय । अइसने चलत रहिस लाडू अधियागे ।
बुद्धि मारीस पलटी अउ मन ला दबोच लेहीस । मुँह ले मुर्रा के लाड़ू फेकागे । राजू दृढ मन ले कसम खाय लगिस -‘‘आज के बाद अइसना कभू नई करव अपन कमई के ला खाहू, दूसर के सोन कस जिनीस ल धुर्रा माटी कस मानहू, मैं अब्बड पढिहँव अऊ बड़का साहेब बनिहँव ।‘‘
सत्तू ला मुर्रा के लाडू ल वापिस करे बर ठान के राजू ह हाट के रद्दा म आगे । सत्तू सुघ्घर ममा के दे लाडू ल खात रहय । राजू अपन दुनो हाथ ल माफी मांगे के मुद्रा म सत्तू कोती लमा देइस । अब तक सत्तू ल घला कपटी स्वभाव के भान होगे रहिस । वो हर हँस के राजू के हाथ ले मुर्रा के लाडू ले के बने मया लगा के एक ठन मुर्रा के लाडू राजू के मुँह म डारिस । दुनो संगी अब हँस-हँस के संगे-संग मुर्रा के लाडू खाय लगीन कुरूम-कुरूम ।
कहानी सीरावत-सीरावत ममादाई ऊंघावत रहव । मैं पूछ परेव फेर राजू के का होइस ? दुनो छन बने रहिन नहीं । ममादाई कहिस बेटा -‘मन के जीते जीत हे, मन के हारे हार‘ जउन मन बुद्धिले सख्त होही तेन सफल होबे करही राजू आज कलेक्टर साहेब हे । तुहुँमन मन लगा के सुघ्घर बढहू चलव अभी सुत जव ।
महुँ राजू कस बनिहँव सोचत-सोचत कतका बेरा निंद परिस बिहनिया नई जानेव ।
-रमेशकुमार सिंह चैहान
मिश्रापारा, नवागढ
जिला-बेमेतरा (छ.ग.)


text:
- मुख्यमंत्री ह जापान के उद्यमी मन ल दीन छत्तीसगढ़ आए के नेंवता
- जापानी कार्य संस्कृति अउ सौम्यता प्रेरणादायक: डॉ. रमन सिंह
रायपुर, 02 जून 2017। मुख्यमंत्री डॉ. रमन सिंह ह जापानी उद्योगपती मन अउ निवेशक मन ल छत्तीसगढ़ म कारोबार बर अउ उद्योग लगाय बर आमंत्रित करिन। मुख्यमंत्री आज जापान के ओसाका शहर म भारतीय उद्योग परिसंघ (सीआईआई) कोति ले आयोजित निवेशक मन के सम्मेलन ल संबोधित करत रहिन। उमन कहिन- हमार देश के प्रधानमंत्री श्री नरेन्द्र मोदी ह भारत के आर्थिक अउ औद्योगिक विकास बर देश-विदेश के निवेशक मन ल ‘मेक-इन-इंडिया’ के नवा अउ प्रेरक नारा दे हावय। येमां भागीदारी बर जापान के उद्योगपती अउ निवेशक मन ल भारत जरूर आना चाही अउ छत्तीसगढ़ म घलोक निवेश करना चाही। डॉ. रमन सिंह ह कहिन कि भारत अउ जापान के बीच सांस्कृतिक आदान-प्रदान कई बछर ले होत हे। बौद्ध संस्कृति एकर एक बड़का उदाहन हे। डॉ. सिंह ह कहिन- प्रधानमंत्री श्री नरेन्द्र मोदी के नेतृत्व म भारत अउ जापान के संबंध ल एक नवा आयाम मिले हावय। टोक्यो अउ वाराणसी हाथ ले हाथ मिलाके आगू बढ़त हे। भारत म जापान ल गुणवत्ता, तकनीक, नवाचार अउ उत्कृष्टता बर विशेष रूप से जाने जाथे। डॉ. सिंह ह कहिन-श्री मोदी के नेतृत्व म भारत नवाचार, तकनीक अउ अधोसंरचना के क्षेत्र म तीव्र गति ले तरक्की करत हे। मुख्यमंत्री ह जापान के कार्य संस्कृति अउ सौम्यता के प्रशंसा करत कहिन- ये काफी अदभुत अउ प्रेरणादायक हावय। एखर से हम बहुत कुछ सीख सकत हावंय। जापान के सफलता हमला हमेसा आकर्षित करत रहिथे। उमन कहिन- ओसाका आके मैं बहुत आत्मीयता के अनुभव करत हंव। सम्मेलन म मुख्यमंत्री के आत्मीय स्वागत करे गीस।
डॉ. सिंह ह अपन उदबोधन म ए बात म खुशी जताईन कि छत्तीसगढ़ म निवेश के संभावना ल लेके जापान म ये पहली सम्मेलन होइस। उमन कहिन- मोला उम्मीद हावय कि भविष्य म हम अउ नजदीक आबोन। डॉ. सिंह ह कहिन- जऊन प्रकार छत्तीसगढ़ ल भारत के चावल उत्पादक राज्य के रूप म धान के कटोरे के नाम से पहचाने जाथे, ठीक वइसनहे जापान के ओसाका शहर ल घलोक चावल के व्यापार के प्रमुख केन्द्र के रूप म जाने जाथे अउ एला जापान के रसोई घर घलोक कहे जाथे। डॉ. सिंह ह कहिन- मोला ये कहत गर्व के अनुभव होवत हे कि मैं ओ भारत के प्रतिनिधित्व करत हंव, जेखर प्रधानमंत्री श्री नरेन्द्र मोदी हे अउ जउन ह अभी एक हफ्ता पहिलीच अपन कार्यकाल के पहिली तीन साल सफलतापूर्वक पूरा करे हे। ऊंखर नेतृत्व के तीन साल म भारत ह कई अइसन निर्णय लेहे हे अउ कई अइसन उपलब्धि हासिल करे हे, जेकर से दुनिया म हमारे देश के सम्मान बढ़े हावय। हम दुनिया के पहिली राष्ट्र आन, जऊन ह अपन 86 प्रतिशत मुद्रा मन के विमुद्रीकरण करे हवय। वैश्विक मापदण्ड के जइसे प्रधानमंत्री के नेतृत्व म पूरा भारत म एक देश, एक टैक्स अउ एक बाजार के अवधारणा ल साकार करे बर जीएसटी के शुरूआत होवइया हावय। मुख्यमंत्री ह जापानी निवेशक मन ल छत्तीसगढ़ म औद्योगिक विकास अउ पूंजी निवेश के प्रबल संभावना मन के बारे म विस्तार ले बताइन।
डॉ. सिंह ह कहिन- भारत के नवा राज्य के रूप म छत्तीसगढ़ साल 2000 म अस्तिव म आइस। ए लिहाज से छत्तीसगढ़ एक युवा राज्य हे। येमा युवा मन के जइसे जोश, क्षमता अउ अपार संभावना हावय। ये युवा राज्य भारत के सबले तेजी से उभरत व्यापार संभावना वाले प्रदेश के रूप म अपन पहिचान बनावत हे। डॉ. सिंह ह कहिन- छत्तीसगढ़ ल प्राकृतिक संसाधन मन के स्वर्ग घलोक कहे जाथे। खनिज, कुशल मानव संसाधन, उपजाऊ जमीन अउ बहुत जल सम्पदा के सेती छत्तीसगढ़ के विकास म इंखर महत्वपूर्ण योगदान हावय। देश के ए नवा राज्य ह स्टील, एल्यूमिनियम, सीमेंट अउ बिजली जइसे कोर सेक्टर के उद्योग मन म शानदार सफलता हासिल करे हावय। अब हमर प्राथमिकता कृषि, वनोपज, सूचना प्रौद्योगिकी, इलेक्ट्रॉनिक्स, सौर ऊर्जा अउ आटो मोबाइल जइसे नॉन कोर सेक्टर के उद्योग मन ल बढ़ावा देहे के हावय। हम राज्य म विकास के एक बुनियादी ढांचा तैयार करे हन अउ बड़ तेजी ले राज्य म विश्व स्तरीय अधोसंरचना मन के विकास करत हावन। डॉ. सिंह ह कहिन- विश्व बैंक के रिपोट के अनुसार पाछू दू साल से छत्तीसगढ़ के गिनती व्यापार व्यवसाय के सरलीकरण बर ‘इज-ऑफ-डुइंग बिजनेस’ म देश के पहिली पांच राज्य मन म होथे। हमन व्यापारिक अर्थव्यवस्था के सिसटम म काफी सुधार करेस हावंय। डॉ. सिंह ह कहिन- भारत के बीच म स्थित छत्तीसगढ़ के सीमा देश के सात राज्य मन के संग जुड़े हावय। ए दृष्टि ल े घलोक उद्योग अउ व्यापार व्यवसाय बर छत्तीसगढ़ एक आदर्श रणनीतिक स्थिति म हावय।
डॉ. रमन सिंह ह जापानी निवेशक मन ल बताइन कि छत्तीसगढ़ म स्मार्ट सिटी अउ नवा रेलमार्ग संग विश्व स्तरीय अधोसंरचना के तेजी ले निर्माण होवत हे। पाछू 150 साल म राज्य म जतका रेलमार्ग बनाय गए हे, ओखर ले दुगुना रेलमार्ग अवइया पांच साल म बनइया हे। भिलाई इस्पात संयंत्र ले सिरिफ भारत, भलुक पूरा दुनिया के रेल नेटवर्क बर सुदृढ़ रेलपात मन के निर्माण करे जात हावय। ओसाका म आयोजित ये निवेशक सम्मेलन म छत्तीसगढ़ सरकार के मुख्य सचिव श्री विवेक ढांड, वाणिज्यि अउ उद्योग विभाग के अपर मुख्य सचिव श्री एन. बैजेन्द्र कुमार, सूचना प्रौद्योगिकी अउ इलेक्ट्रॉनिक्स विभाग अउ मुख्यमंत्री के प्रमुख सचिव श्री अमन कुमार सिंह, छत्तीसगढ़ राज्य औद्योगिक विकास निगम (सीएसआईडीसी) के प्रबंध संचालक श्री सुनील मिश्रा अउ आन संबंधित वरिष्ठ अधिकारी घलोक उपस्थित रहिन।
निवेशक सम्मेलन म जापान विदेश व्यापार संगठन (जेईटीआरओ), ओसाका चेम्बर ऑफ कॉमर्स एण्ड इंडस्ट्रीज, इंडियन चेम्बर ऑफ कॉमर्स एण्ड इंडस्ट्रीज ऑफ जापान अउ जापान के कई ठन उद्योग अउ व्यापार संगठन मन के प्रतिनिधि सामिल होइन। उमन ए अवसर म जापान के प्रमुख इलेक्ट्रिक मोटर बनइया संस्थान एनआईडीइसी के बोर्ड मेम्बर श्री रायुची टनबे ले घलोक मुलाकात करिन। सम्मेलन म सूचना प्रौद्योगिकी, आवास अउ पर्यावरण अउ इलेक्ट्रॉनिक्स विभाग अउ मुख्यमंत्री के प्रमुख सचिव श्री अमन कुमार सिंह ह छत्तीसगढ़ म निवेश के संभावना मन उपर प्रस्तूतिकरण दीन। सम्मेलन के बाद मुख्यमंत्री ह जापानी उद्यमि मन अउ निवेशक मन से अलग-अलग मुलाकात करके ओ मन ल राज्य म पूंजी लगाय बर आमंत्रित करिन।


text:
रायपुर, कंपनी सामाजिक उत्तरदायित्व (सीएसआर) निर्वहन म बिक्कट सुग्घर काम मन बर जेएसपीएल फाउंडेशन के सह-अध्यक्ष श्रीमती शालू जिन्दल ल अमेरिका म स्थापित संस्था ‘लाइव वीक’ कोति ले महात्मा गांधी जयंती के 150 साल पूरा होए के अवसर म महात्मा अवार्ड ले सम्मानित करे गए हे।
गांधी जयंती के उपलक्ष्य म गुरुग्राम के एक होटल म आयोजित कार्यक्रम म श्रीमती शालू जिन्दल ल ये अवार्ड पद्म भूषण सम्मान प्राप्त समाजसेवी राजश्री बिरला ह प्रदान करिस। श्रीमती जिन्दल करीबन 3 दशक ले ग्रामीण अंचल म रहइया मन के सेवा म समर्पित हे। उमन गांव वाले मन के जीवन स्तर ऊपर उठाए अऊ ऊंखर बर कई प्रकार के सामाजिक काम मन म अपन महत्वपूर्ण योगदान देहे हें। श्रीमती जिन्दल ह ये सम्मान प्राप्त होए के बाद कहिन कि ये मोर सौभाग्य हे कि मोला अइसन मनखे मन के सेवा करे के अवसर मिले हे। उमन कहिन कि फाउंडेशन के उदीम मन ले करीबन 20 लाख मनखे मन ह अपन जीवन म सुधार करे हें अऊ अपन अवइया पीढ़ी के भविष्य बनेच बनाए के काम करे हें। मैं भगवान ले बिनती करत हंव के वो मोला अऊ जादा शक्ति अऊ सामरथ देवय के मैं जनता के सेवा कर सकंव।
जेएसपीएल फाउंडेशन श्री नवीन जिन्दल के नेतृत्व वाले कंपनी जिन्दल स्टील एंड पावर लिमिटेड (जेएसपीएल) के सामाजिक सेवा शाखा हे, जऊन हर लकीर के आखिरी मनखे के जीवन म प्रकाश लाकर कंपनी सामाजिक दायित्व के एक अनूठा उदाहरण प्रस्तुत करिस हे।


text: रायपुर, 16 जून 2017। छत्तीसगढ़ मं रबी के मौसम मं अंदाजन 65 हजार हेक्टेयर उपरहा रकबा मं दलहनी फसल के संभावना उपर काम शुरू हो गए हे। ये ह अइसे रकबा हे, जिहां रबी फसल बोयें नइ जाय। ये संभावना मन म विचार-विमर्श करे बर राज्य शासन के कृषि विभाग अऊ छत्तीसगढ़ राज्य विज्ञान अउर प्रौद्योगिकी परिषद के संयुक्त तत्वावधान मं इहां राज्य कृषि प्रबंधन, विस्तार अउर प्रशिक्षण संस्थान मं एक दिवसीय कार्यशाला आयोजित करे गइस। कार्यशाला मं प्रदेश के सब्बो जिला के कृषि विभाग के उप संचालक अऊ संभागीय मुख्यालय मन के संयुक्त संचालक कृषि सामिल होइन।


text:
video- नवा अंजोर || सामाजिक कार्यकर्ता अउ कवि || अमित जीवन,साहित्य के क्षेत्र म देथे योगदानSee More
VIDEO-आजादी के सत्तर साल बाद भी कोड़ाकू जनजाति शुद्धपेय बर तरसत हे आजादी के सत्तर साल अउ शुद्धपेय जल के मोहताज..अइसे स्थिति हे प्रतापपुर विकासखण्ड के ग्राम पंचायत सेमराखुर्द के मुरियापारा के.. सेमरगड़ा के हे जिहा कोड़ाकू जनजाति के लोगन निवास करथे.. जिहा एको ठन हैण्डपम्प नई होये के कारण उमन करीब एक किलोमीटर दूर स्थित एक ढोढ़ी ले पानी लेके आथे.. जेन ह मटमैला हे ग्राम पंचायत सेमराखुर्द के कोड़ाकू जनजाति के लोगन मन रहिथे जिहा लोगन पानी के एक एक बूंद बून्द बर तरसत हे.. आज तक शासन प्रशासन अउ सरपंच सचिव द्वारा इनकर मोहल्ला म शुद्ध पेयजल बर कोनो प्रकार के कोई पहल नई करे हे जेकर ले पानी बर करीब एक किलोमीटर दूर पैदल चलके मटमैला ढोढ़ी के पानी लेके आथे अउ अन्य काम बर लाथे.. ढोढ़ी के पानी पिए ले आए दिन छोटे लइका मन मौसमी बीमारी के चपेट म रइथे.. जेकर ले ग्रामीण मन बहुते परेशान हेSee More


text:
तपस्वी योगी स्वामी आत्मानंद
पुरखा के सुरता - तपस्वी योगी स्वामी आत्मानंद
(1) स्वामी जी के जीवन परिचय :-
स्वामी जी के जन्म 6 अक्टूबर 1929 के बिहनिया बेर के ब्रम्ह मुहरत में ग्राम बरबंदा मा होइस हे।
आपमन के माताजी के नाव भाग्यवती रिहिस हे, आपमन के माताजी हा बहुत धरम करम ला मानने वाला महिला रिहिस हे, भगवान भोलेनाथ के भक्ति भाव से पूजा करय, एक बार चमत्कारिक घटना होइस। जब आपमन के माताजी हा गर्भ मा रिहिस हे वो समय 5 अक्टूबर के रात कन भगवान भोलेनाथ हा सपना में प्रसन्न मुद्रा में खड़े रिहिस हे दूसर क्षन वो दिव्य शिशु बन के भाग्यवती के गोद मा खेले ले लागिस, भाग्यवती वो लइका ला स्तनपान करावत रिहिस हे, थोड़ा देर बाद भाग्यबती के नींद खुल गे अऊ ऊही दिन सुन्दर बालक तुलेंद्र के जन्म होइस।
आपमन के बाबूजी के नाव धनीराम वर्मा मांढर स्कूल में शिक्षक रिहिस हे, सामाजिक कारन के वजह से देशभर के दौरा आपमन करत रेहे हव, स्वदेशी आंदोलन मा भी जुड़े रेहे हव, एक बार जिला भर के व्यायाम प्रतियोगिता में आपमन पहला आय हव जेमा 184 तोला चांदी अऊ भीम गदा इनाम मा मिलिस।
जन्म राशि के आधार ले आपमन के नाव रामेश्वर रखे गे रिहिस हे, बाद में स्कूल भर्ती करे समय मा आपमन के नाव तुलेंद्र रखे गे रिहिस हे। आपमन के पढ़ाई के लगन ला देखत हुए 4 साल मा मांढर के स्कूल मा भर्ती करा दे गे रिहिस हे।
डेढ़ साल के उमर मा आपमन हा राम नाम के संकीर्तन करात रेहे हव, आपमन 4 साल के उमर मा टाउन हॉल मा हारमोनियम ला बजा के गीत गाय रेहे हव जेन ला सुन के दर्शकगण अऊ अऊ पंडित रविशंकर शुक्ल हा दंग रिगे रिहिस हे।
(2) स्वामी जी की शिक्षा :-
आपमन मैट्रिक ला प्रथम श्रेणी ले पास करे हव। आगे के पढाई के व्यवस्था रइपुर मा नई होय के कारण नागपुर के साइंस कॉलेज मा भर्ती होय हव। उहा हॉस्टल के व्यवस्था नई होय के कारण आपमन रामकृष्ण मा रई के अध्ययन करे हव।
आपमन हा एमएससी ला प्रथम श्रेणी ले उतीर्ण करेव, संगवारी मन के सलाह ले आईएएस के परीक्षा भी दिलायव जेमा आपमन ला प्रथम 10 उमीदवार मा स्थान मिले रिहिस हे, मानव सेवा के भाव के कारण आपमन ये नौकरी ला नई करे हव, बाद में रामकृष्ण के विचारधारा ले जुड़ के कठिन साधना अऊ स्वअधयाय में जुड़ गे रेहे हव।
(3)स्वामी जी के समाज सेवा मा सम्पर्ण :-
सन 1957 मा रामकृष्ण मिशन के महाध्यक्ष स्वामी शंकरानंद हा तुलेंद्र ला ब्रम्हचर्य मा दीक्षित करिस अऊ वोला नवा नाव स्वामी तेज चैतन्य दिस। अपन आप मा निरन्तर विकास अऊ साधना सिद्धि बर हिमालय मा स्थित स्वर्गाश्रम मा एक वर्ष ले कठिन साधना कर के वापस रइपुर आय हव।
आपमन रइपुर में स्वामी विवेकानद आश्रम के निर्माण कार्य ला शुरुवात करे हव। ये काम बर आपमन ला मिशन ले कोई स्वीकृत नई मिलिस तभो ले आपमन के प्रयास अऊ मेहनत से रामकृष्ण मिशन बेल्लूर मठ से संबद्धता प्राप्त होइस।
स्वामी भास्करेश्वरानंद के सानिध्य मा आपमन संस्कार के शिक्षा ग्रहण करे हव, यही आपमन ला स्वामी आत्मानन्द के नाव मिलिस हे।
(4) स्वामी जी के अन्य कार्य:-
आदिवासी मन ला उचित सम्मान, ठग मन ले बचाय बर अऊ वोकर मन के उपज मन के सही मूल्य दिलाय बर अबूझमाड़ प्रकल्प के स्थापना करे हव।
नारायणपुर मा वनवासी सेवा केंद्र प्रारम्भ करेव जेमा वनवासी मन के दशा अऊ दिशा सुधारे के प्रयास होइस हे। खेती के संगेसंग पेयजल, शिक्षा, चिक्तिसा के कार्य भी होय लागिस।
वनवासी छात्र मन बर आवासीय विद्यालय के साथ अन्य विद्यालय के निर्माण अऊ छात्रावास के निर्माण भी करे हव, आपमन ला यूनिसेफ ले आर्थिक मदद भी मिलिस हे। नागपुर मा सेवा संस्था के शुभारम्भ भी करेव, आपमन के द्वारा अध्ययन करे हुए छात्र मन बड़े बड़े प्रशासनिक पद मा चयनित होय हाबय।
27 अगस्त 1989 के दिन भोपाल के सड़क मार्ग के द्वारा रइपुर आवत रेहेव ता राजनाँदगाँव के समीप सड़क दुर्घटना मा आपमन के दुःखत निधन होंगे।
(5) स्वामी आत्मानंद जी के भाई :-
आपमन के 4 भाई होथव जेमा छोटे भाई प्रसिद्ध भाषाविद अऊ विवेक ज्योति के संस्थापक डॉक्टर नरेंद्र देव वर्मा स्वामी जी जीवन काल मा ही स्वर्ग सिधार गे रिहिस, शेष 3 भाई मा स्वामी त्यागनंद जी महाराज अपन बड़े भाई के रस्ता में चलत हुए इलाहाबाद रामकृष्ण के प्रमुख हाबय। स्वामी निखिलात्मकानंद जी महाराज छतीसगढ़ के वनवासी क्षेत्र मा शिक्षा संस्कार के ज्योति जलावत नारायणपुर आश्रम के प्रमुख हराय। सबके छोटे भाई डॉक्टर ओम प्रकाश वर्मा शिक्षाविद हे अऊ विवेकानंद विद्यापीठ रइपुर के प्रमुख हे।